text:
Resultadonan di Beisbòl Profeshonal Hapones Nippon ayera:
- Rakuten Golden Eagles a derota Tokyo Yakult Swallows ku skor di 3-2
Andruw Jones a konektá un hit den kuater turno na bate pa Golden Eagles, miéntras ku Wladimir a konektá un hit den tres turno na bate ku un base por bola. Wladimir a konektá hit den su di 12 partido konsekutivo. Andruw tin un promedio di .236 ku 13 honron i 32 kareda empuha. Wladimir tin un promedio di .319 ku 16 honron i 36 kareda empuha. Wladimir Balentien ta bek liderando e tabla di mas honron konektá ku 16 honron. Andruw Jones nan di tres lugá ku 13 honron
Resultadonan di Beisbòl Liga Grandi ayera:
- Oakland Athletics a pèrdè di Toronto Blue Jays ku skor di 3-1
- Texas Rangers a derota Detroit Tigers ku skor di 12-4
- Arizona Diamondbacks a gana New York Mets ku skor di 2-1 den e promé partido. Den e di dos partido Arizona ta pèrdè di Mets ku skor di 4-2
- Milwaukee Brewers a derota Miami Marlins ku skor di 7-1
- Cleveland Indians a pèrdè di Baltimore Orioles ku skor di 4-2
Jonathan Schoop a konektá un hit den kuater turno na bate ku un kareda empuha. Jonathan tin un promedio di .215 ku tres honron i 15 kareda empuha
- Los Angeles Dodgers a derota Philadelphia Phillies ku skor di 6-0
Pa Los Angeles Dodgers, Josh Beckett a picha un ‘no-hitter’, permitiendo tres base por bola i ponchando seis
- Washington Nationals a gana Pittsburgh Pirates ku skor di 5-2
- Boston Red Sox a pèrdè di Tampa Bay Rays ku skor di 8-5
Ku e derota aki Boston Red Sox a pèrdè nan di 10 partido konsekutivo
- New York Yankees a derota Chicago White Sox ku skor di 7-1
- Kansas City Royals a pèrdè di Los Angeles Angels ku skor di 4-3
- Minnesota Twins a pèrdè di San Francisco Giants ku skor di 8-1
- Chicago Cubs a pèrdè di San Diego Padres ku skor di 4-3
- Houston Astros a derota Seattle Marines ku skor di 4-1
- Colorado Rockies a pèrdè di Atlanta Braves ku skor di 7-0
Andrelton Simmons a konektá un hit den kuater turno na bate. Andrelton tin un promedio di .259 ku kuater honron ku 12 kareda empuha
- St. Louis Cardinals a gana di Cincinnati Reds ku skor di 4-0
Roger Bernadina no a hunga den e partido aki
Partidónan di Liga Grandi pa awe:
- Boston Red Sox kontra Atlanta Braves
- Pittsburgh Pirates kontra New York Mets
- Miami Marlins kontra Washington Nationals
- Baltimore Orioles kontra Milwaukee Brewers
- Cleveland Indians kontra Chicago White Sox
- Texas Rangers kontra Minnesota Twins
- Chicago Cubs kontra San Francisco Giants
- Detroit Tigers kontra Oakland Athletics
- Los Angeles Angels kontra Seattle Mariners
- New York Yankees kontra St. Louis Cardinals
- Colorado Rockies kontra Philadelphia Phillies
- Tampa Bay Rays kontra Toronto Blue Jays
- Cincinnati Reds kontra Los Angeles Dodgers
- Houston Astros kontra Kansas City Royals
- San Diego Padres kontra Arizona Diamondbacks
Breve:
Liga Menor Dòbel A
- Curt Smith a konektá un hit den kuater turno na bate ku un kareda anotá. pa Springfield Cardinals. Curt tin un promedio di .284 ku tres honron i 21 kareda empuha
- Juan Carlos Sulbaran ta logra su di dos viktoria di temporada ora ku e ekipo di Northwest Arkansas Naturals a derota Corpus Christi ku skor di 7-4. Juan Carlos a picha sinku entrada i dos tèrsio permitiendo tres kareda, shete hit, dos base por bola i poncha tres. Juan Carlos tin un rèkert di 2-3 ku un efektividat di 3.83
Liga Menor Klase A
- Christopher Gaira a konektá dos hit den kuater turno na bate ku un base por bola i un kareda anotá pa Myrtle Beach Pelicans. Chris tin un promedio di .276 ku un honron i sinku kareda empuha
- Carlton Daal no a konektá hit den kuater turno na bate pa Dayton Dragons. Carlton tin un promedio di .306 ku 14 kareda empuha
- Jonh Plonius a konektá un hit den tres turno na bate ku un kareda anotá pa Augusta Greenjackets. John tin un promedio di .193 ku dos honron i ocho kareda empuha


c: text/html

text:
ORANJESTAD – Pa tur siguridad den trafico, DOW ta laga pone luz pa preveni accident den trafico ora cu ta cera un caminda publico. Den e caso aki, e caminda pa noord di e rotonde di Mahuma ta cera pa un periodo te ora cu DOW caba di traha e Brug riba e ventweg.
Personal di DOW a constata cu diamars siman pasa, 7 di november 2017, pa mas o menos 6:40’or di mainta, na e crusada di Mahuma (pa noord di e rotonde nobo), cu e Light Tower cu e nr.
LT-02 aki no tawat’ey mas. Desconoci a bay cune, of mihor dicho nan a hort’e for di e sitio. Nos di DOW ta desea di haya ayudo for di Pueblo di Aruba.
Si tin hende cu por a wak e Light Tower LT-02, color geel, cu nan a transporta patras di un auto of pickup entre 1:30’or diamars marduga, dia 7 di november 2017 te 6:30’or di mainta di e mes un diamars, dia 7 di november 2017.
Si tin hende cu por a wak qualkier movecion straño of a wak algo cu por yuda, ta pidi pa yama polis tiplijn 11141, of DOW Cel.nr. +297 594 9362.
Pa tur siguransa, boso nomber y number ta keda confidencial. Lo no menciona ni number ni number di e persona.
Nos tin persona cu a wak e Light Tower LT-02 aki pa 1:30’or di marduga ainda para na e sitio menciona, ta p’esey nos ta pidiendo boso ayudo for di e ora ey. E sitio/ lugar unda di unda a hort’e por mir’e riba e potret aki bou y tambe por wak e potret di e LT-02 cu a nan a horta for di e sitio.

robotstxt: allowed

filter: keep


text:
Kontrol di tráfiko.
KOMUNIKADO DI PRENSA 174 /2022
2 aprel 2022
Kontrol di tráfiko.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 1 aprel 2022, entre 17.00’or pa 20.20’or personal di Warda di Polis Montagne,
konhuntamente ku Ministerio Públiko a tene un kontrol di tráfiko riba Caracasbaaiweg.
Durante e kontrol aki polis a parti un total di 53 prosès verbal pa infrakshonnan kometé.
Manehá un vehíkulo:
Sin karchi di kùr bálido;
Sin seguro bálido;
Sin reibeweis bálido;
Sin faha di seguridat bistí;
Sin plachi di number dilanti;
Papiando na telefòn;
Ku glas skur.
Ministerio Públiko a kobra un total di fl. 4750,- na but.
E kontrolnan aki ta kontinuá.


text:
(Infobae) – Gobernacion di Sao Paulo a confirma dos caso di variante Omicron di Covid-19, e dos prome cu a ser reporta na Latino America.
Secretaria di Salud di Sao Paulo “a confirma diamars ultimo e dos prome caso importa di e variante nobo Omicron di coronavirus na Brasil”, e oficina aki a bisa den un comunicado. “E confirmacion a ser haci despues di un siguimento genetico”, e institucion a agrega.
E regulador di Salud na Brazil, Anvisa, diamars ultimo a bisa cu un analisis di laboratorio a haya cu un biahero a aterisa na aeropuerto internacional di Guarulhos dia 23 di november cu un prueba negativo di Covid-19. Pero prome cu e biahe, su pareha a sali positivo y e muestranan a ser manda pa un analisis adicional, cu a identifica e variante Omicron.
“Na e momento ey, ambos a sali positivo y e hecho a ser comunica na Centro di Informacion Strategico di Vigilancia di Salud (Cievs) na Sao Paulo”, e organismo a comunica.
Pa via di e resultadonan positivo, Laboratorio Albert Einstein a tuma iniciativa di realisa e secuencia genetico di e muestranan. Ademas, e laboratorio a notifica Anvisa riba e resultadonan positivo di e pruebanan y e comienso di e procedemento di secuencia genetico. Danki na un analisis anterior, a identifica e variante Omicron.
E muestranan a ser manda pa un segundo analisis di confirmacion, e regulador a indica, ya cu di acuerdo cu protocolnan nacional, e material mester wordo manda na Instituto Adolfo Lutz (IAL) cu e fin di confirma e secuencia genetico.
Agencia tambe a informa Ministerio di Salud y Secretaria di Salud di Estado y Municipalidad di Sao Paulo riba e evento di salud aki pa e adopcion di medidanan di salud publico necesario..


text:
[ PROTOKOL PARLAMENTO ] Medidanan di tráfiko en konekshon ku e Réunion solèm di Apertura Aña Parlamentario Djaluna dia 13 i djamars dia 14 di sèptèmber 2021
[ PROTOKOL PARLAMENTO ] Medidanan di tráfiko en konekshon ku e Réunion solèm di Apertura Aña Parlamentario Djaluna dia 13 i djamars dia 14 di sèptèmber 2021
Willemstad – Djamars dia 14 di sèptèmber próksimo lo tin e seremonia Militar i Reunion Solèm relashoná ku Apertura di e aña Parlamentario 2021-2022. E seremonia Protokolar i Militar lo konsentrá entre e área di Palasio di Gobernador di Kòrsou i Wilhelmina plein den boka di pueblo “Alameda”.
Djaluna awó dia 13 di Sèptèmber kuerponan uniformá i Militar lo tene un ensayo general entre 7:00 AM or pa 9:00 AM. Djamars dia 14 di Sèptèmber mainta e Reunion Solèm lo tuma lugá. En konekshon ku esaki e siguiente medidanan di tráfiko lo ta na vigor na momentu dje Reunion Solèm den Parlamento. Di 06: 00 AM di mainta te na final dje seremonia Militar i e Reunion Solèm di Parlamento, usuarionan lo no por trafiká ni stashoná outo riba e plenchi dilanti Palasio di Gobernador (Gouverneursplein), e área wèst, sùit i ost di parke Wilhelmina, lo no por stashoná outo riba Hendrikplein esta e plenchi dilanti di De Tèmpel, Waterfort i Batterijstraat parsialmente, e área ost di Wilhelmina plein lo ta reserva pa Miembronan i Invitadonan di Parlamento.
Pa loke ta e parti di e seremonia Militar di Marina Real i e Kuerponan Uniformá e marcha Militar lo kuminsá na Gouverneursplein dilanti Palasio di Gobernadó kaminda VKC lo tin un peloton ta tene e Guardia di Honor, E desfile Militar eskoltando su Ekselensia Gobernador di Kòrsou pasa drenta den Breedestraat Punda, subi Wilhelmina plein pa terminá dilanti di Stadhuis. E Bateria Militar “Krommelijn” lo laga e Saludo Militar di 21 tiru di kayon resoná den Punda na momentu ku Gobernador di Kòrsou ta yegando Parlamento.
Pa e dia ei tur habitante òf personanan ku ta traha den sentro di nos siudat Punda lo tin di tene kuenta ku e kambionan i tráfiko lo ta un tiki restringí entre 06:00 AM pa 11:00 AM di mainta.


text:
Èksamen di reibeweis posponé pa 2 dia
Èksamen di reibeweis posponé pa 2 dia
Geplaatst op 28 July 2021 dor di Ministerio Maneho di Gobernashon, Planifikashon i Servisio Públiko
WILLEMSTAD – Departamento di Reibeweis di Ministerio di Maneho di Gobernashon, Planifikashon i Servisio Públiko ta anunsiá ku pa motibu fuera di su alkanse èksamennan teóriko i práktiko di reibeweis no por tuma lugá.
Departamento di Reibeweis no por laga kandidatonan pasa èksamen teóriko ni práktiko djaweps 29 i djabièrnè 30 di yüli 2021. Nos ta lamentá e suseso akí i alabes ta hasi nos máksimo esfuerso pa remediá e situashon ku a presentá.
Èksamennan programá pa e 2 dianan akí ta haña un otro fecha ku e departamento lo indiká debidamente.
Ministerio di Maneho di Gobernashon, Planifikashon i Servisio Públiko, en espesial departamento di Reibeweis, ta pidi su diskulpa pa e inkumbiniensia ku por a surgi.


text:
Inspirational Mondays: Bo Talentonan ta Deseá
Esaki ta e prome edishon di Inspirational Mondays. Esaki ta un serie kaminda nos lo komparti un quote inspirashonal tur Djaluna ku bo. E quotenan aki ta pa inspira abo den bo trabou òf den bo buskeda di un trabou nobo. Mi ta spera ku bo ta disgruta di dje…
Bo por ta buskando trabou pa algun siman kaba, kisas bo tin lunas of mas ku 1 aña ta buska un trabou. Esaki ta un situashon basta fèrfelu, den kua desafortunadamente, hopi hende a haña nan mes den dje.
Solisitá no tur bia ta duna un kontesta satisfaktorio di e departamentu di rekursonan humanodi e organisashon kaminda bo a solisita. Esaki por pone ku bo ta pèrdè speransa òf pio ainda, bo por pensa ku bo talentonan ta enbano. I ku bo no por ofrese niun hende nada riba tereno profeshonal. Pero esaki naturalmente no ta bèrdat.
E quote ku mi ta trese pa bo awe, ta di Louise Hay, esaki ta speshal pa abo ku ta den e situashon diskribi akiriba. Paso nos no ke pa bo pèrdè speransa. Pasobra, den palabranan di señora Louise Hay, ‘Somewhere someone is looking for exactly what you have to offer.’
Na Papiamentu e ta nifika, ‘Un kaminda tin un hende ku ta buskando nèt loke abo tin di ofresé.’
Ku e konosementu aki, e motivashon pa sigui duna tur loke bo tin pa bo logra bo meta mester ta grandi.
Desempleo ta haltu na Kòrsou
Na Kòrsou nos tin un sifra di desempleo di masomenos 11.7%. Esaki ta nifika ku tin 8200 persona ku meskos ku abo, ta buskando un trabou.
Imagina bo ku 10% di e hendenan aki (820 persona), ta buskando trabou den mesun direkshon ku abo ta buskando. I imagina bo ku mitar di e grupo aki ta reakshonando riba mesun vakaturanan riba kual abo ta reakshona. E persona ku ta buskando presis loke abo tin di ofrese, porta lo tin ku pasa den 409 cv prome ku e topa ku esun di bo. Bo por imagina bo ku bo cv porta no ta hala atenshon den tur e cv-nan aki. Pa e motibu aki bo tin ku sòru pa bo cv ta hala atenshon.
Ser proaktivo, yama e organisashon si bo no tende nada di bo solisitut. Di e manera aki bo ta mustra ku di bèrdat bèrdat bo tin interes den e vakatura. Esaki ta mustra tambe ku bo ta dispuesto na tuma e pasonan nesesario pa bira e kandidato ku finalmente ta haña e trabou. Esaki ta hasi bo chèns ku nan ta konsidera bo seriamente tambe.
Esaki tabata e prome edishon di Inspirational Mondays. Bisa mi, kiko bo ta pensa di dje? Laga bo komentario den e sekshon akibounan. Nos gusta komunika ku boso!


text:
Diahuebs atardi net prome cu e vuelo pa Colombia a detene un homber. Ora a bay busca informacion a resulta cu husticia mester di dje relaciona cu abuso sexual.
El a viola un mucha. E departamento di Jeugd en Zeden Politie tin e investigacion. Mirando e seriedad di e caso a dicidi di blokia su salida via tur entrada of salida legal na Aruba. Diahuebs el a purba sali y e sistema a avisa mesora cu esaki ta e persona cu husticia mester pa motibo di abusa sexualmente di un mucha. A baha su maleta tambe for di e avion. Den transporte policial a hibe warda. Awor e departamento di JZP lo cuminsa e proceso di interogacion relaciona cu e sospecho cu tin contra dje. Esaki ta otro pedofiel mas den man di husticia.


text:
Lo prolongá e kompensashon di e gastunan di salario pa dunadó di trabou, empresario independiente i èks empleado. Fase tres di e areglo di emergensia ta drenta na vigor 13 di òktober i lo dura nuebe luna. A ahustá algun punto den e areglo. E ophetivo di e areglo ta keda pa apoyá trabou i entrada, pero tambe ta bira importante pa kada kompania i empleado kuminsá adaptá na e situashon ku ta kambia.
Meskos ku den e promé dos fasenan, lo supsidiá 80% di e salario den e prolongashon. Den yanüari 2021 lo por revisá e porsentahe. E kondishonnan pa bini na remarke a keda meskos pa dunadó di trabou i empresario independiente. Pa èks empleado ku a pèrdè nan trabou pa motibu di corona, a ahustá e kondishonnan.
Èksempleado (ku no tin dunadó di trabou mas) por entregá un solisitut den fase tres solamente si e kompania ku nan tabata traha p’e, ya ta hasi uso di e areglo di emergensia SZW. Solamente asina por proba ku e pèrdida di empleo ta resultado di e krísis di corona. Èks empleado por hasi uso di e sosten di fase tres pa un máksimo di tres luna. E punto di salida ta pa haña un otro trabou. Si yama nan pa mediashon di merkado laboral, nan ta obligá di koperá ku esaki. Kaminda otro trabou no ta posibel, e persona e persona por bini na remarke pa risibí ònderstant. Èks empleado ku ya ta risibí asistensia di e areglo di emergensia, lo keda risibí esaki te ku 12 di yanüari 2021.
Tur grupo di enfoke mester hasi esfuerso pa gradualmente eliminá uso di e areglo. E derechi pa partisipá ta kaduká si e benifisiario permanesé pafo di Hulanda Karibense pa mas di un total di kuater siman. Ta paga e sosten te ku máksimalmente kuater siman retroaktivo. Esei ta nifiká ku e petishonario no ta risibí reembolso pa periodonan ku ta mas di kuater siman promé ku e momento di aplikashon.
Dunadó di trabou, empresario independiente i èks empleado ku ta kai kaba bou di e areglo, no mester hasi nada pa un prolongashon. Mester komuniká kambio via di e formulario di kambio. Por hasi un solisitut nobo via www.rijksdienstcn.com/covid-19 bou di ‘Pakete di emergensia di Gobièrnu’. Empresarionan na Boneiru por drenta den kontakto ku Kámara di Komèrsio pa pregunta i konseho via steunloket@kvkbonaire.com.


text:
MONTECARLO, Monaco – Cristiano Ronaldo a wordo vota como e miho futbolista di Europa di e temporada 2015-2016, superando su compañero di Real Madrid, Gareth Bale y e hungado di Atletico de Madrid, Antoine Griezmann.
“Nos ta hopi feliz pasobra dos hungado di Real tabata entre e mihonan di Europa,” e presidente di e club Spaño, Florentino Perez, a bisa.
Ronaldo, cu a logra e premio pa di dos biaha, a marca 51 gol den 48 partido den tur e competencianan pa Real, cu el a gana e Liga di Campeonnan y a keda na di dos luga den e liga Spaño tras di Barcelona.
UEFA a entrega e trofeo despues di e sorteo pa e etapa di grupo di e Liga di Campeon realisa diahuebs na Monaco.
E delantero Portugues tambe tabata tin un papel clave pa su pais wordo corona campeon di Eurocup di e aña aki.
“Ta un gran honor despues di un temporada increibel,” e futbolista, segun e pagina web di Real (www.realmadrid.com).
Ronaldo a laga e Argentino Lionel Messi na caminda, vota como e miho futbolista di Europa na 2015 y na 2011 y na e Uruguayo Luis Suarez, delanteronan di Barcelona cu a figura den e preseleccion di Juli.


text:
In The Spotlight
Kralendijk – Hopi awa seru por kai djárason I djaweps pa motibu di un sistema ku ta desaroyá riba oséano atlántiko. Ta vigilando e wer ku ta na kaminda den direkshon di Boneiru. Kada siudadano ta responsabel pa prepará pa un mal tempu i òf orkan.
Biblioteka ta hasi algu bèk pa tur tipo di tata Bibliotheek doet iets terug voor alle soorten vaders
Kralendijk – E tata aventurero, e tata kreativo i e tata severo. Nan tur ta aparesé den e kolekshon di Biblioteka Públiko Boneiru. Awor biblioteka ta hasi algu pa tatanan tambe. Komo regalo pa Dia di Tata, riba djaluna 20 di yüli tatanan tin mag di bira miembro grátis di biblioteka.
Kralendijk - Pa motibu ku den pasado a duna tereno na èrfpagt a lo largo di kosta i a konstruí riba e terenonan akí, nos kostanan kada bes ta bira ménos aksesibel. Sinembargo tur bich na Boneiru ta tereno públiko i no por redusí akseso liber na e bichnan akí sin mas. Esaki ta importante pa tur hende na Boneiru sa.
KRALEIJK - Notisia di polis di djaluna 14 di febrüari te ku djárason 16 di febrüari 2022
KRALENDIJK - Notisia di polis di djárason 16 di yüni te ku djabièrnè 18 di yüni 2021. Ladronisia for di boto riba djárason 16 di yüni a drenta keho di ladronisia for di un boto ku tabata stashoná den ‘marina’ na otro banda di un akomodashon turístiko situá na Bulevar J.A. Abraham.
KRALENDIJK - Notisia di polis di djabièrnè 4 di yüni te ku djárason 9 di yüni 2021
Kralendijk – E tim di desaster di Entidat Públiko Boneiru ta disponé di dos telefòn ku ta komuniká ku otro via di un satélite. Ku e aparatonan aki por hasi yamada si e ret di telefòn kai afó. Tabata Quinton Stroop di Telbo ku a entregá e telefònnan na gezaghèber Edison Rijna.
Dama- i kabayeronan, ta algu pekuliar ku despues di 2 aña di konmemorashon adaptá, nos por ta huntu ku otro atrobe pa hasi i eksperensiá esaki. E limitashonnan ku nos tur a eksperensiá den e periodo tras di lomba, (kasi) tur a disparsé.
KRALENDIJK - Riba 1 di yanüari 2022 Hulanda Karibense tabatin 27.726 habitante. Esei ta 921 mas ku un aña anterior. E oumento ta pa gran parti pa kuenta di Boneiru i Sint Eustatius. Riba ámbos isla mas hende a establesé nan mes ku a sali.


text:
Potrèt i video
Video
HNO Boletin #1 • Testimonio di trahadónan di Kòrsou den nan área di konstrukshon.
Hospital Nobo Otrobanda lo kuminsá ku un seri di video kaminda abo por eksperensiá e proseso di konstrukshon, transishon i tur desaroyo rondó di pueblo di Kòrsou su hòspital nobo. Den nos promé edishon aki trahadónan den konstrukshon ta kompartí nan orguyo,...
Dikon un Hospital Nobo?
https://www.youtube.com/watch?v=NwK_M6NFBFA
Mi mester di bo – Bo mester di mi!
Manera ta konosí, tur personal di St. Elisabeth Hospital ta pasando den un proseso intensivo di transishon pa bai nos hòspital nobo ku lo karga e nòmber Curaçao Medical Center. Pa hasi esaki nos tur mester habri nos kurason i aseptá ku nos mester di otro su yudansa....


text:
E kampionato di beisbòl di Kòrsou ta ranka sali djasabra awó, 21 di aprel 2018, den stadion Johnny Vrutaal na Rif, Otrobanda. E kompetensia den kategoria máksimo, esta dòbel A, e aña’ki tambe ta keda patrosiná pa Aqualectra.
Federashon Beisbòl di Kòrsou (Febeko) presidí pa Micheline Heyliger ta organisá e kampionato. E aktual kampion di beisbòl lokal ta Wild Cats. E tim aki a gana e kampionato, Liga Aqualectra, dos aña konsekutivo.
Porsierto ku e kompetensia di aña pasá a dura hopi, pasobra den e seri final entre Wild Cats i Sta Maria Pirates tabatin algun insidente ku a trese hopi tardansa.
Tabatin prinsipalmente un desakuerdo grandi tokante dje hungadó Curtley Doran di Pirates. E kampionato di beisbòl den klase dòbel A a kuminsá riba 8 di aprel i terminá finalmente riba 25 di novèmber.
Awor tur kos ta kla pa apertura dje kampionato 2018. Esaki ta planiá pa tuma lugá djasabra awó, 21 di aprel. Mas detaye dje kompetensia aki ta sigui despues.


text:
CHICHI ta PUNTR'ABO
18 April 2016
Panama Papers ta sigui ta un tema cayente. Chichi ta haya straño si cu ta solamente un oficina, Mossack Fonseca, a haya problema cu lekmento. Otro cos straño tambe ta cu Merca ta un di e paisnan cu no ta riba e lista aunke parce cu nan lo a haya paspoort di 200 Americano pero ningun nomber di politico di e pais... manera nan di: ‘time will tell’.
Parlamento di Aruba ta keto riba e casonan di pedofilie. Algun minister a manifesta nan mes, pero niun hende a papia di ban cambia of traha ley unda por atende e muchanan victima di abuso mes ora cu e abuso tuma luga. Chichi a tende algun di e tata y mamanan bisa cu a pasa mas cu un aña y ainda e victimanan no a wordo interoga. Dicon e victima ta e ultimo atrobe? Di e forma aki ta contribui na cu e victima ta sigui sufri y e abusado ta sigui cu su fechoria.
Manera a wordo treci dilanti durante e manifestacion dilanti di Parlamento, e abusado tambe tin un problema psicologico. E tristo ta cu di parti di e mundo medico no ta tende nada...unda minister Alex Schwengle a keda? A pensa riba trato medico pa e tipo di problemanan aki den e proyecto di expansion di e hospital?
Chichi ta pensa cu esaki ta hopi necesario sino nos lo tin un comunidad saca for di balans, mas ainda di loke e ta caba. Minister Paul Croes ta bisa di ta compronde e situacion, pero esey no ta suficiente. Mester haci algo, palabranan bunita no ta resolve problema. Minister Paul Croes ta hopi zwak.
Ta bunita pa mira cu cierto gruponan ta trata di conserva y promove loke ta cultura di Aruba. Chichi y comer Ida a gosa u mundo di e parada di lanterna. Ta bon tambe cu ta soru pa conscientisa nos comunidad riba naturalesa cu caminata den e rooinan. Esta bunita Aruba ta!
Ta remarcabel cu ta e supermercadonan Chines so tin productonan cu ta smaak y hole ‘straño’. Te ainda e instancianan concerni no ta haci nada pa controla kico ta causa cu cierto productonan, hasta despues cu cushinanan, ta keda cu e smaak ‘straño’ ey. Chichi ta urgi e instancianan aki pa lanta for di e stoelnan den airco y drenta den accion pa caba.
Mas cu 400 empleo....Chichi ta hari bariga yen. Minister Paul Croes sa masha bon cu esaki ta nada pa e grupo grandi cu ta sin trabou. Ta di con kier tapa solo cu un dede?
Tempo ta pasa y nada di e refineria con un dia ta sirbi pa un cos y otro dia ta sirbi pa otro. Ta parce Chichi cu ainda no a dicidi kico ta bay haci cu e refineria. Kiermen anto cu no tin nada pa firma ainda?


text:
-
Komparashon di preis produktonan NO regulá aprel vs mei 2020
- June 4, 2020
- Posted by: FPK
- Category: Komparashon di preis, Komunikado di prensa
Departamentu di inspekshon di Ministerio di Desaroyo Ekonómiko a bishita 15 establesimentu durante luna di mei, den kual a anotá preis di un total di 192 produkto NO regulá. Teniendo na kuenta e posibilidat ku supermerkadonan lo oumentá nan preisnan debí na e situashon di Covid-19, a kompará preisnan di luna di mei i aprel
-
Komparashon di preis produktonan NO regulá febrüari vs aprel 2020
- April 28, 2020
- Posted by: FPK
- Category: Komparashon di preis, Komunikado di prensa
Departamentu di inspekshon di Ministerio di Desaroyo Ekonómiko a bishita 15 establesimentu durante luna di aprel, den kual a anotá preis di un total di 232 produkto NO regulá. Teniendo na kuenta e posibilidat ku supermerkadonan lo oumentá nan preisnan debí na e situashon di Covid-19, Fundashon pa Konsumidó a kompará preisnan di luna di
-
Komparashon di preis produktonan NO regulá
- April 21, 2020
- Posted by: FPK
- Category: Komparashon di preis, Komunikado di prensa
Nos Pais ta pasando den un temporada krítiko i difísil. Un temporada den kual nos tur komo siudadano tin ku duna di nos banda pa asina huntu kombatí e asina yamá Covid19. Komo konsumidó, Covid19 di un òf otro manera a fòrsa nos pa ta aun mas alerta, responsabel i konsiente. Prinsipalmente ora ta trata
-
Produktonan di prevenshon COVID-19
- March 16, 2020
- Posted by: FPK
- Category: Komparashon di preis, Komunikado di prensa
Anotashon di preis Produktonan di prevenshon COVID-19 Mirando tur e desaroyonan di e vírùs di Corona aki na Kòrsou i rònt mundu, Ministerio di Desaroyo Ekonómiko konhuntamente ku Fundashon pa Konsumidó pa medio di e komunikado aki ke informá i konsientisá nos konsumidónan di e preisnan di produktonan riba merkado ku por fungi komo
-
Komparashon di preis Pakete di Karnaval
- February 10, 2020
- Posted by: FPK
- Category: Komparashon di preis, Komunikado di prensa
Karnaval, e temporada tan gustá pa un gran parti di komunidat di Kòrsou ta den kurpa. Karnavalistanan ya ta preparando pa e diferente marchanan i asina selebrá den kompania di famia i sernan kerí. Pa forma parti di e proseso di preparashon aki, Fundashon pa Konsumidó konhuntamente ku Ministerio di Desaroyo Ekonómiko (MEO) ta fasilitá
-
Komparashon di preis Makutu No regulá
- January 4, 2020
- Posted by: FPK
- Category: Komparashon di preis, Komunikado di prensa
Ku regularidat Fundashon pa Konsumidó i departamentu di inspekshon di Ministerio di desaroyo Ekonómiko (MEO) ta hasi komparashon di preis basá riba e asina yamá Makutu NO regulá. Gran parti di e produktonan den e makutu aki ta produktonan den bòter òf den bleki. Por ehèmpel fruta, karni, piska, Mayonaise, jam, pindakaas i berdura den
-
Anotashon di preis ‘Back to School’ 2017
- August 28, 2017
- Posted by: FPK
- Category: Komparashon di preis, Komunikado di prensa
Faltando algun siman pa fakansi grandi finalisá, Fundashon pa Konsumidó ke enfoká riba e importansia di kumpra artíkulonan di skol na un manera konsiente i sabí. Fundashon pa Konsumidó konhuntamente ku Ministerio di Desaroyo Ekonómiko (MEO), a hasi anotashon di preis na diferente establesimentu, basá riba artíkulonan pa skol na un preis kumbiniente. E meta
-
Komparashon di preis di smartphones
Den kuadro di nos tarea pa informá, eduká i empoderá nos konsumidónan, Fundashon pa Konsumidó konstantemente ta fasilitá informashonnan relashoná ku preis i servisio aki na Kòrsou. Mirando e echo ku awendia mayoria di nos ta hasi uzo di un smartphone, den luna di aprel Fundashon pa Konsumidó a pasa i anotá un kantidat di
- July 12, 2017
- Posted by: FPK
- Category: Komparashon di preis, Komunikado di prensa
-
Komparashon di preis di karni i bèrdura yüni 2017
Durante e periodo di 26 di mei te ku 1 di yüni 2017, Fundashon pa Konsumidó a bishitá un kantidat di 22 establesimentu pa anotá preis di 79 produkto. Den nan tin diferente produkto di karni, belèg, fruta i berdura. E 22 establesimentunan aki ta: Supermarket 2000, Van den Tweel, Arco Iris, Arti’s Otrobanda, Best
- June 27, 2017
- Posted by: FPK
- Category: Komparashon di preis, Komunikado di prensa
-
Komparashon di preis produktonan di kuaresma 2017
- April 26, 2017
- Posted by: FPK
- Category: Komparashon di preis, Komunikado di prensa
Manera ya ta un tradishon den e temporada di kuaresma, Fundashon pa Konsumidó, den estrecho koperashon ku Inspekshon Ekonómiko di Ministerio di Desaroyo Ekonómiko, a hasi anotashon di preis di produktonan ku konsumidónan ta kumpra mas durante e temporada aki. Fundashon pa Konsumidó na su turno a analisá e resultado di e investigashon i ta


text:
All Stories
ORANJESTAD (AAN)- "Un tremendo experiencia ta loke e team di AKB a pasa aden," ta palabranan di Sensei Felix Tromp,
ORANJESTAD (AAN): Diasabra y Diadomingo dia 28 y 29 di Mei a tuma lugar e ultimo weganan di Little League Softball.
ORANJESTAD (AAN)- Famia y amistadnan a bin hunto na Tienda Geerman pa e bautismo di e uniform di Adai Racing.
ORANJESTAD (AAN): Diasabra ultimo Minister Endy Croes a bishita e competencia di ‘Best vs Best point series #2’ cu a tuma luga na Jaburibari BMX Track.
ORANJESTAD (AAN): Faro To Faro XCP RACE 2022 ta un careda di Mountain Bike organiza tur aña.
ORANJESTAD (AAN): Diabierna atardi Minister Endy Croes a haci un bishita di cortesia na ‘Walk your Talk Bootcamp Boxing’ di sr. Rambo Flanegin.
ORANJESTAD (AAN) - Durante 3 dia atletanan di beach volleyball por a competi y gosa di e tremendo torneo di beach volleyball
ORANJESTAD (AN)- Diadomingo e miembronan di Camacuri Harley a tene nan di 2 Camacuri Kids Ride pa asina yuda recauda fondo pa scolnan.
South League campeon Junior League 2022


text:
The content originally appeared on: Diario
Sindicato Simar a indica
ORANJESTAD (AAN): Riba Dialuna un cantidad di Sindicato di Aruba, hunto cu algun di Curaçao y tambe St. Maarten tabata riba e isla (como tambe via reunion virtual) pa asina probecha di e chens ofreci door di Secretario di Estado Hulandes, Alexandra van Huffelen, pa reuni cune.
Josephine Albertus di Sindicato Simar na Aruba a confirma cu e Sindicatonan a entrega e carta na Van Huffelen.
Tambe Sindicatonan di Aruba a splica Van Huffelen cu contrario cu e isla di Curaçao y St. Maarten unda nan a yama e Sindicatonan pa discuti e asunto… na Aruba ta via di un Conferencia di Prensa numa e Sindicatonan a bin haya sa por ehemplo e asunto di recorte di 5 porciento.
Sindicatonan ta lamenta cu Gobierno ta pinta e imagen na pueblo cu tur cos ta done deal, siendo cu e no ta asina. Ora di pidi Gobierno pa haya puntonan preto riba blanco, esey tampoco no ta wordo honra. Aki ta referi na e promesa haci algun tempo pasa cu te na 2023 lo bay kita e recorte di 12,6% di e empleadonan publico.
E situacion financiero ta hopi precario cerca ciudadanonan na Aruba, y Sindicatonan sa cu esey tabata asina prome cu e Pandemia a start. Empleadonan publico a perde 12.6%, mientras cu algun tin nan partner biba na cas cu nan cu a perde empleo, pues e situacion ta fastioso. Pues awor ta wardando pa Juli 2022 pa haya e 5%.
Sindicatonan tabata simplemente pidi Gobierno pa duna e empleadonan publico e ‘garantia’ cu esey lo socede, pero Bestuurscollege no por duna e garantia ey. Sindicatonan ta haya esaki un falta di respet.
Sindicatonan a mustra cu pa dos aña caba e empleado publico a entrega parti di su salario, mientras cu Gobierno mes no a baha si gastonan. Desde 2018 cu Gobierno a firma di lo baha gasto, awor na 2022 por a mira e presupuesto aproba pa Parlamento ta indica claramente cu ainda Gobierno no a reduci su gastonan.
Pa colmo, recien a saca e Uitvoeringsrapportage di 1er cuartal di 2022, unda ta mira claramente cu Gobierno ta tumando hende den Dienst atrobe. Kiermeen e fiesta ta sigui pa crea gasto, y esnan cu tin di sufri ta e trahadornan den sector publico.


text:
ORANJESTAD – Diaranson mainta, durante un sesion virtual, KIA a lansa su proyecto nobo esta e “Smart Class Room” caminda nan lo bay ta brindando les y ta bay haci cuido den e mundo penitenciario mas accesibel pa tur e detenidonan. KIA a percura pa usa un parti di e jeugdafdeling cu no ta wordo usa frecuentemente, pa por duna e lesnan aki. E lokaal aki a wordo ekipa cu tecnologia moderno, pa di e forma aki por brinda les particularmente na nos hobennan, lesnan cu tin nan propio interes, pa nan por participa activamente tambe.
E smart class room ta parti di un plan pa duna cuido na detenidonan na KIA pero tambe facilita y aumenta e acceso di e cuido aki na e detenidonan. E smart class room tin luga pa acomoda cuatro cliente pa les. A dicidi di haci e grupo chikito pa asina disminui e riesgonan di siguridad durante e lesnan. Den e smart class room tin un smart board cu ta facilita e-learning/tele-educacion y “blended learning”. Cada detenido lo tin acceso monitoria na internet pa por usa esaki specificamente pa e les cu nan ta atende. Tur studiante lo tin acceso na un laptop pa por studia nan materia. Banda di esaki ta brinda e detenidonan, cu tawata na scol ainda ora nan a comete nan delito, e oportunidad pa sigui nan scol online.
Como parti di e smart class room, lo bay cuminsa duna les di computer, idioma, landsexamen y cursonan for di diferente plataforma online. Tambe lo brinda lesnan di entrepreunership, small business y budget management. Actualmente, KIA tin un acuerdo cu FEPA pa cuminsa duna diferente les. Banda di esaki tin un “flexplek” nobo cu ta wordo usa como un biblioteca chikito y tambe pa terapia pa e detenidonan.
Por ultimo, minister Tjon a expresa di ta sumamente satisfecho di wak cu FADA tambe a bay duna un charla na nos hobennan pa di e forma aki sigui informanan riba e parti di adiccion y e consecuencianan cu diferente substancianan por tin riba nan bienestar pero tambe riba e parti di salud mental.


text:
Oranjestad- 01 di April 2020- Aruba Bank N.V. ta duna un man na Cruz Cora Aruba durante di e crisis di Covid-19. E ayudo na Cruz Cora lo ta pa duna cuminda na esnan riba caya y esnan mas vulnerabel den nos comunidad. Aruba Bank N.V. ta conta cu miembro activo den hunta di comisario di e fundacion cu ta brinda ayudo na esnan den necesidad basico manera cuminda, productonan hygienico y mucho mas.
Pa Aruba Bank N.V. ta di suma importancia pa sostene e comunidad di Aruba durante di e periodo di crisis y incertidumbre cu nos tur ta bibando y pesey a scohe pa yuda Cruz Cora carga e peso financiero.


text:
KRALENDIJK- Kontrali na tur otro isla di Antia Hulandes, Boneiru ta e úniko isla kaminda ku kasonan di Covid-19 ta sigui subi, i awor den forma mas akselerá atrobe ku un kantidat di 26 kaso nobo den un solo shòt.
Gobièrnu i mas en partikular departamentu di Salubridat Públiko ta sigui riba un trankilidat total, sin ku por nota un sentido di alarma, o al ménos un preokupashon kresiente.
Bonaire awor tin basta mas kaso ku Kòrsou ku a yega bou di 100 kaso e siman aki. Esaki, sin tene kuenta di e echo ku Kòrsou su poblashon ta kasi 10 biaha mas grandi ku Boneiru. Pregunta ta, na kuantu infekshon mester yega, promé ku Gobièrnu al ménos kuminsa pensa riba sierto medida pa frena e ola di kontagio.


text:
ORANJESTAD – Departamento di Asuntonan Económico ta recorda cu e APP ‘Control di Prijs’ ta disponibel pa download riba GOOGLE PLAY pa android devices y APP STORE pa apple devices.
Meta di a APP ta pa empodera e consumidor: Na tur momento brinda consumidornan y comerciantenan acceso na e prijsnan maximo stipula pa productonan di canasta basico. Durante compras consumidor por acudi na e APP pa check si e prijsnan den supermercado ta cuadra cu e prijsnan stipula pa gobierno. Asina e consumidor tambe tin un instrumento pa por controla e prijs di productonan di supermercado pa por haci su compras conscientemente.
Tambe e APP ta un instrumento pa e comerciantenan keda up-to-date di cambionan di prijs y cumpli cu prijsnan regula pa gobierno.
Banda di prijsnan maximo di canasta basico e APP ta brinda informacion riba:
- prijsnan regula pa productonan petrolero,
- prijsnan regula pa LPG-gas pa consumo domestico di 100 lbs.
- Prijsnan regula pa webo local y importa
- Prijsnan regula pa pan blanco
- Macuto di compras
Tambe por bishita nos website www.deaci.aw pa tur informacion y updates riba prijs di productonan regula y Macuto di Compras.


text: Diabierna mainta a drenta informe di cu un yiu drogadicto tabata deremate y tabata menasa di kima e cas na Caya Parapete na Mabon, mesora a dirigi un patruya na e sitio. Na yegada di e patruya a bin compronde cu e adicto a jega na cas di su mama y a exigi pa e haya plaka. E mama a bis’e pa warda pa wak cu kiko e por yuda, asina mes e persona aki a cuminsa kibra varios bentana dilanti e cas, na banda y patras y e tabata menasa di lo pega e cas na candela. E mama cu tabatin varios incidente cu su yui den pasado, a tene e porta sera y a bati alarma na Polis. Polis a yega mesora y a detene e yiu cu tabata deremate.


text:
E pòt di $ 19,078.52 mester bai! Wind Creek Carnival Casino ta anunsiá su weganan di bingo
WILLEMSTAD:- Wind Creek Carnival Casino ta kontentu di por yama su fanátikonan di bingo bon bini atrobe. Sinembargo, awendia mester tene kuenta ku diferente rekisito ku den e ultimo añanan a bira parti di nos bida. Manera, por ehèmpel e distansia sosial. Ta bin aserka ku Wind Creek Carnival Casino nèt promé ku e pandemia a pasa dor di un remodelashon ekstenso, birando asina e casino di mas grandi i luhoso riba nos isla, pero esaki ta limitá espasio pa e wega di bingo den casino, manera ku fanátikonan a kustumbrá. Ta nifiká ku próksimamente lo yama tur fanátiko fiel di bingo bon biní den Atrium!
Reservá e fecha i Registrá p’e wega:
E ultimo wega di bingo tabata na novèmber di 2019, e pòt progresivo mester keda hungá entre tur fanátiko di bingo. Ta trata aki di un pòt balente ku un suma di $19,078.52. Di akuerdo ku reglanan stipulá i otro regulashonnan, fanátikonan tin chèns di hunga e bingo aki den 5 wega. Wind Creek Carnival Casino lo organisá e wega di bingo aki, 5 dia konsekutivo den Atrium Ballroom di Renaissance Windcreek Curaҫao Resort. Weganan di bingo lo ta riba 14 di yüni pa 18 di yüni 2022. Weganan lo ta for di 14:00 pa 15:00 riba e fechanan menshoná.
Promé bo grita bingo, tuma nota:
Debí na e ‘normal nobo’ por tuma eksklusivamente 150 persona pa kada wega di bingo. Preis pa e wega ta Fl.20,= Tuma nota ku lo no bende ‘mitar bingo’. Na tur fanátiko di bingo ta importante pa tene kuenta ku: Si no registrá pa e bingo, no por hunga bingo i lo no tin akseso na e Atrium Ballroom durante di e wega. Wind Creek Carnival Casino lo bende 1 bingo pa persona i e persona ku a kumpra e bingo mester ta esun ku ta hungando e bingo. Tuma nota ku no por kumpra karchi di bingo adelantá.
Kla pa grita bingo? Registrashon pa e wega di bingo ta entrante dia 6 di Juni pa 10 di Juni 2022 for di 10:00am -1:00pm. Pa hunga bingo, MESTER registrá ku un ID bálido. Tene kuenta ku unabes a kumpra i registrá pa e bingo no ta duna sèn bek. Manera semper Wind Creek Carnival Casino ta bisabo; Keep it fun, Play responsibly.


text: Diadomingo merdia a drenta informe di un accidente cual e situacion ta bayendo for di man na Pos Chikito, mesora a dirigi patruya na e sitio. Na yegada di e patruya a bin compronde cu aki ta trata di un accidente semi frontal unda un Chevrolet a bini cu velocidad y a tuma e birada y a bay te otro banda di e caminda anto un Toyota Celica di direccion contario a kita na man drechi pa evita e impacto pero como cu un auto tabata staciona eynan ela bolbe bay riba su banda di caminda y e impacto tabata inevitable. NA prome instante a kere cu e situacion lo a bay for di man debi cu e chauffeur di e Celica tabata hopi altera pero no tabata necesario pa polis actua. Aunke e impacto tabata fuerte cu hopi daño material afortunadamente no tabata tin hende herida.


text:
Desde di e detencionnan den casonan Avestruz, partido AVP, bou cual gobernacion e actonan a wordo cometi, a bin ta critica e funcionamento di Landsrecherche y Ministerio Publico (OM). E partido berde y su candidatonan a bin ta bisa constantemente cu tur esaki ta acto manipula y guia door di e partido geel. A wordo bisa cu Ministerio Publico no ta actua di forma consistente y ta partidario.
Esaki ta algo cu Hof no ta aprecia. Den un recien conferencia di prensa di Hof a bini pregunta riba e tema aki y unda cu a bini dilanti bon cla cu criticanan riba un di e podernan di Trias Politica no ta wordo aprecia.
Den un estado di derecho democratico tin separacion di podernan. Tin esun legislativo den man di Parlamento; tin ehecutivo (Gobierno cu ta encarga cu e maneho diario) y poder hudicial di Huesnan (y Ministerio Publico).
E idea di Trias Politica ta pa separa e tres podernan via di Constitucion y cada un ta vigila funcionamento di e otro.
Esaki ta funciona na Aruba, segun Hues mr. Debby Angela y Jacques Keltjeus (vicepresidente di Hof), a bisa recientemente. P’esey tambe no ta aproba e criticanan cu tin riba un di e podernan di e Trias Politica.
No por papia niun momento di persecucion politico, pasobra cada poder tin su tareanan y esun hudicial tin leynan cu nan mester mantene nan mes na dje, y banda di esaki na final un Hues ta evalua si a sigui tur procedura manera ley ta prescribi. “E ta fastioso cu como politico bo bay ataca un di e podernan ey. E ta duna e impresion cu e politico no ta confia e sistema di estado democratico y lo crea e sentimento cu e pueblo tampoco por confia den OM.”
Vicepresidente di Hof Jacques van Keltjeus a bisa cu como Hues nan mester mantene nan mes na leynan. Nan ta haya e casonan den nan man y ta trata esaki. Un hues no por expresa nan mes riba un caso. Tampoco por husga un caso di e mesun forma cu OM of Abogado ta mira un caso. Nan mester basa nan mes solamente riba ley.
El a bisa tambe cu un persona ta inocente te ora cu demostra lo contrario. Tur e procedura prome cu esey ta bay via di reglanan legal; durante huiszoeking tin un Hues presente; y detencion tambe ta wordo evalua riba criterionan legal. Si OM y Polis no cumpli cu esaki, no por sigui nan peticion. Pero tambe un hues ta evalua si tin suficiente base pa sigui mantene un hende deteni, teniendo cuenta cu diferente criterio. Un Hues ta controla a base di hermentnan legal loke cu presenta na dje.
Durante e audiencia lo evalua si un persona ta bira sospechoso pasobra tin suficiente prueba. Si e sospechoso no ta di acuerdo, e por bay Hof. “Rechtspraaki lo no mete nunca cu politica.”


text:
Ayera Ministerio Publico na Hulanda a sentencia 3 persona na 24 luna di prison.
Dos aña largo e tres sospechosonan nan aki tawata trece noticianan infundi y instigacion durante nan “noticiero” via Social Media.
Nan teorianan infunda tawata basa ariba locual nan a yama na Hulandes ” Een
Pedosatanisch netwerk”, pues na Papiamento un secta Satanico di Pedofilia.
E sospechoso principal(54) Fiscal a exigi 24 luna di cual 12 ta voorwaardelijk, pa e segundo sospechoso (44) Fiscal exigi 9 luna di prison voorwaardelijk y tratamento obligatorio. E di tres persona(57) Fiscal a pidi 3 luna voorwaardelijk y taakstraf di 180 ora.
Na banda di esey e Officier a puntra of a instrui varios condicion, entre otro ariba nan uso di Internet. E Officier no a keda te eynan y kier impone un boet ariba e mas di 10 mil Euro cu e sospechosonan aki a gana cu nan videonan.
E tres personan ta wordo acusa di menasa, instigacion y difamacion contra entre otro Mark Rutte, Hugo de Jonge y Jaap van Dissel.


text:
Aruba ta bira e base importante den reino pa por certifica K-9 di polis. Tabata riba peticion di ex altocomisario di polis Sra. Vanessa Tjon-Kock cu a haci e peticion na Vianney Coffie di unidad canino (K-9) di Cuerpo Policial Aruba pa recluta dos persona cu tin background di cacho pa por pasa un trayectoria di estudio pa por bira keurmeester oficial di Aruba.
E keurmeester su tarea ta pa traha imparcial pafor di e unidad canino (K-9) di Cuerpo Policial Aruba. E dos personanan aki tin e tarea di certifica e caninonan di Polis.
“Nan ta practicamente bira e hueznan, nan ta’sun cu ta keur e systema, e ley y e reglanan Hulandes cu nos ta traha cu ne ”, esey tabata e palabranan di Vianney Coffie instructor oficial di unidad canino (k-9) di Cuerpo Policial di Aruba y esun oficial di Aruba.
Despues di un trayectoria largo Vianney ta orguyoso pa prome biaha den historia di Aruba y den Reino cu Aruba tin su propio keurmeersternan.
E dos keurmeesternan aki a pasanan opleiding cu a tuma lugar na Aruba riba un nivel internacional. Tur esaki bou guia di Scol di Polis E.Y. Watty Vos.
Scol di polis E.Y. Watty Vos tabata encagra cu e certififacion y tambe conduci diferente reglanan abase di systema huridico.
Esaki ta un oportunidad grandi cu pais Aruba ta logra haya su dos keurmeester. Cu e logro aki riba nivel internacional tur pais bisiña y of nos islanan ruman no mester bay leu di cas pa por certifica nan K-9 polis. Aruba mes tin dos persona ampilo experencia riba e tereno aki.


text:
VENTOTENE, Italia – Lidernan di e mayor economianan di e Eurozone a combersa dialuna, tras di e sorpresivo decision di Reino uni di bandona Union Europeo, y a bisa cu Europa mester scucha e populistanan pa culpa Brussels di tur problema.
Riba un barco na e islanan Italiano di Ventotene, e canciyer Aleman, Angela Merkel, e presidente Frances, Francois Hollande y e prome minister Italiano, Matteo Renzi, a haci un yamada na un mayor cooperacion den siguridad y mas oportunidad pa hobennan.
Durante un encuentro carga di simbolismo, e tres lidernan a bishita Ventotene pa laga un ofrenda na e graf di Altiero Spinelli, un intelectual Italiano kende ta wordo considera un di e tatanan fundado di e unidad Europeo.
Despues nan a aborda Garibaldi, cu ta na cabes di un mision di Union Europeo pa combati e traficantenan di hende cu a transporta cientos di miles di refugiado pa e Mediteraneo pa Europa.
“Pa hopi populista, Europa tin culpa di tur loke ta sali malo,” Renzi a bisa, prome cu e lidernan a reuni riba e barco pa e conversacionnan. “E imigracion ta culpa di Europa, si e economia ta anda malo ta culpa di Europa. Pero esey no ta berdad,” el a agrega.
E reunion a supone pa prepara e tereno pa un cumbre di UE na Bratislava otro luna.
E conversacionnan di dialuna ta e comienso di un siman di reunion di Merkel cu otro Gobiernonan Europeo, cu ta considera e bishita na cuater pais y ricibi ocho lider.
“Nos ta respeta e decision di Gran Britania, pero tambe nos kier laga bon cla cu e otro 27 (estadonan miembro) ta conta cu un Europa prospero y sigur,” e Canciyer Aleman a bisa.
Fuente: Reuters


text:
KRALENDIJK – Djamars 17 di mei 2022 Prokurador-general di Kòrsou, Sint Maarten i di Boneiru, Sint Eustatius i Saba, Sr. Ton Maan, den presensia di Gezaghèber, Korpschef, kolega i partnernan den kadena hudisial, a hasi apertura di e edifisio renobá di Ministerio Públiko BES situá na Bulevar Julia A. Abraham 2.
Despues di e kambionan den struktura estatal na 2010, Saba i Sint Eustatius tambe a bira parti di parket Boneiru i esaki a trese kuné ku e espasio eksistente a bira muchu chikitu. Alabes dor di kresementu di e poblashon, e kantidat di kasonan di OM tambe a bira mas tantu. Pa e motibu aki a disidí pa añadí un parti na e edifisio eksistente.
Banda di rekonstrukshon di e parti eksistente a konstruí ofisinanan èkstra, un sala di reunion i un kushina. Na luna di òktober di aña pasá a inisiá e aktividatnan di konstrukshon. “Ta un alivio pa mira kon tur hende direpente por hala mas rosea i por move liber den e parti nobo ku ta pas hopi bon ku e parti bieuw” segun e PG.
Trabou duru
Promé ku e parti nobo a wordu inougurá dor di Ingeborg Coffy, e trahadó ku tim mas tempu trahando na OM, PG a tuma tempu pa gradisí tur ku a yuda hasi apertura di e edifisio posibel, spesialmente e departamentunan di IT i di Facilities ku a traha duru te lat den anochi pa tin tur kos kla pa apertura.
Trabounan di konstrukshon a keda ehekutá dor di Rijks Vastgoedbedrijf riba enkargo di Ministerio Públiko.


text:
PROMÉ MINISTER GILMAR PISAS TA PARTISIPÁ NA E KONFERENSIA DI AICE 2022 NA JAMAICA
https://www.youtube.com/watch?v=VxOAIgY4CUU&t=3s
Willemstad – Promé Minister Gilmar Pisas, riba invitashon di WFZO (World Free Zones Oraganization na Dubai) a partisipá na e konferesnia di AICE 2022 na Montego Bay, Jamaica di 13 pa 16 di yüni 2022.
Riba e promé dia (13 di yüni 2022) manera Promé Minister sr. Pisas a yega Jamaica e la hasi un bishita di kortesiá serka e Promé Minister di Jamaica sr. Andrew Holness na Kingston.
Durante di e bishita aki e dos Promé Ministernan a kombersá riba diferente punto, espeshalmente esnan ku por krea un laso di kolaborashon entre Jamaica i Kòrsou.
Na yegada di Promé Minister sr. Pisas na Montego Bay e tabatin e plaser di topa i sera konosí ku e.o. su Ekselensia Dr. Mohammed Al-Zarooni (Chairman of World Free Zones Organisation na Dubai) na su yegada na Jamaica.
Despues a sigui e firmamentu históriko di e aliansa entre e diferente organisashonnan di Free Zone ku ta forma parti di GASEV (World Alliance of Special Economic Zones).
E miembronan fundadó di e aliansa aki ta e.o. WFZO (the World Free Zones Organization), AEZO (the Africa Economic Zones Organization), AFZA (the Free Trade Zones Association of the Americas), IASP (International Association of Science Parks), UNCTAD, NAFTZ (National Association of Foreign Trade Zones of the United States of America), PEZA (Philippine Economic Zone Authority) and FEMOZA (World Free and Special Economic Zones Federation).
Durante di e firmamentu aki tabatin presente tambe Minister di Finansa sr. Javier Silvania, representantenan di e.o. e Ministerio di Desaroyo Ekonómiko, Curinde NV, C-Post, Cinex i tambe CTB.
Tur e instansianan aki a partisipá ku un “booth” na e konferensia aki.
Despues a kontinuá ku e apertura di e konferensia i tambe apertura di e “booth” di Kòrsou.
Na e apertura di e “booth” di Kòrsou/Curinde NV tabata presente e.o.: Promé Minister di Jamaica sr. Andrew Holness, Promé Minister di Kòrsou sr. Gilmar Pisas, Minister di Finansa sr. Javier Silvania, Minister of Industry, Investment and Commerce di Jamaica sr. Aubyn Hill, Minister di Turísmo di Jamaica sr. Edmund Bartlett, su Ekselensia Dr. Mohammed Al-Zarooni, Chairman of the World Free Zones Organisation, mr. James Zhan, Director for Investment and Development, algun Parlamentario di Kòrsou i Jamaica, i algun otro invitado.
Promé Minister sr. Pisas a hasi entrega di un regalu na e Promé Ministe di Jamaica sr. Holness.
E dignitarionan a pasa na diferente otro “booth” i despues a siguí un resepshon kaminda uni tur por a usa e oportunidat pa sera konosí ku otro un poko mas.
Lo sigui un komunikado riba e di dos dia di Promé Minister sr. Pisas su partisipashon na e konferensia di AICE 2022 na Montego Bay, Jamaica.


text:
KRALENDIJK- Tera Barra, ku ta hasiendo esfuersonan pa planta mas palu lokal na Boneiru, djasabra a regalá un kantidat di 500 palu di Watakel (Bourreria succulenta). E flornan di e palu di Watakeli ta chikitu i blanku ku ta atraé entre otro paranan manera kolibri, pero tambe abeha i mariposa. E palunan ta produsí tambe un fruta chikitu oraño ku ta gustá pa para i insekto, pero no mashá pa hende ya ku nan tin tiki sabor. Hendenan ... Lesa mas
Naturalesa i medio ambiente
Nature Foundation St. Maarten preokupá pa fuga di kombustibel den awanan rònt e isla
PHILIPSBURG- St. Maarten Nature Foundation ta preokupá pa e echo ku kada bes tin kombustibel ta lèk den e awanan rònt di St. Maarten. Dia 13 di yüni último atrobe tabata tin un fuga di kombustibel na e empresa Sol Antilles, ku ta provee e isla ku ... Lesa mas
Boneiru ta para ketu na Dia mundial di Medio Ambiente
KRALENDIJK- Boneiru riba dia 5 di yüni 2022 ta para ketu na e echo ku ta selebrá e Dia Mundial di Medio Ambiente. Bou di e lema ‘Only One Earth – Un Mundu So’ e Programa di Medio Ambiente di Nashonnan Uní (UNEP) ta pidi atenshon pa e situashon krítiko ku nos ... Lesa mas
Plèstik desechabel ta prohibí for di 1 di yüni
KRALENDIJK – E prohibishon pa plèstik desechabel ta kuminsá dia 1 di yüni 2022. E prohibishon akí ta konta pa tur hende na Boneiru ku ta bende òf duna plèstik desechabel. Plèstik desechabel ta produkto di material sintétiko ku hende ta tira afó despues di a ... Lesa mas
Biodiversidat boneriano ta bou di preshon
KRALENDIJK - Nashonnan Uní a proklamá 22 di mei komo ‘Dia Internashonal di Biodiversidat’ (World Biodiversity Day). Ku ‘biodiversidat’ nos ke men e total di tur tipo di mata i bestia den naturalesa. For di investigashon a resultá ku no ta bai bon ku ... Lesa mas
Reef Renewal Bonaire ta selebrá dies aña di eksistensia
KRALENDIJK- Dia 11 di mei Reef Renewal Foundation Bonaire (RRFB) a selebrá nan di dies aña di eksistensia. Na e okashon a hiba palabra diputado Hennyson Thielman ku a mustra riba importansia di generá sufisiente fondo pa por sostené e tipo di proyektonan ... Lesa mas
Fundashon Parke Nashona Aruba ta presentá strategia nobo
ORANJESTAD- Fundashon Parke Nashonal Aruba (FPNA) resientemente a presentá su strategia nobo pa e próksimo dies añana. E pandemia di COVID-19 a pone ku e fundshon mester a analisá profundamente kon lo a manehá e organisashon den futuro. Na tur, FPNA ... Lesa mas
Ekspertonan di Karibe ta bin huntu pa papia tokante zeapel
Den e promé siman di aprel, Dutch Caribbean Nature Alliance (DCNA) a organisá un workshop tokante kultivashon di zeapel di e tipo Diadema Antillarum na Saba. E workshop a wòrdu duná pa e universidat Van Hal Larenstein of Applied Sciences (VHL). Durante e ... Lesa mas
Di dos programa di investigashon di bayena i dòlfein den Karibe
E programa di investigashon di bayena i dòlfein Ti Whale An Nou a kuminsá riba 25 di mart 2022. E ekspedishon ta trese dilanti e diversidat, migrashon i kantidat di bayena i dòlfein den Karibe. Entre mart i sèptèmber 2022 tin 6 ekspedishon sientífiko ... Lesa mas
Edrieënna Brandao di St. Eustatius lo presentá DCNA su ‘Big Live Nature Quiz’ e aña aki
E aña aki e 'Big Nature Quis', organisá pa DCNA ta wòrdu presentá dor di Edrieënna Brandao, originalmente prosedente di e isla di St. Eustatius. Brandao a kaba HAVO na St. Eustatius i despues VWO na Kòrsou. Aktualmente Brandao ta bibando na Hulanda. ... Lesa mas
STINAPA a konfiská harpun ilegal
KRALENDIJK- Rangernan di STINAPA e luna aki a konfiská un harpun ilegal di un bishitante. For di aña 1971 na Boneiru no ta permití tiramentu di piska ku harpun. Esaki, segun STINAPA a splika, ta pa protehá bida boud i laman. Tiramentu di piská harpun ... Lesa mas
Hopi shushi bentá banda di ‘Stashon di Medio Ambiente’ na Hato
KRALENDIJK- Por mira hopi shushi bentá banda di konteinernan di Selibon dilanti supermerkado Zhung Kong na Hato. E stashon di medio ambiente na Hato ta basta popular. Hopi residente ta tuma e molèster pa bai hiba bòter bashí i otro kos na e stashon di ... Lesa mas
A firma kontrakt pa ‘moestuin’
KRALENDIJK- Diaweps pasá diferente hende a akudi na LVV diferente persona pa haña informashon i alabes firma nan kontrakt, pa por kuminsá planta den nan moestuin. Presente tambe tabata Maurice Adriaens ku ta e esun ku a bin ku e idea pa krea un moestuin ... Lesa mas
Boluntarionan ta saka hopi sushi for di laman durante promé Clean-up Dive di aña
KRALENDIJK- Boluntarionan djadumingu ku a pasa a saka basta sushi for di laman. Entre otro a saka hopi línea di piska, pero tambe pèchi, bòter i otro kos di plèstik. Sea Turtle Conservation Bonaire (STCB) riba su página di Feisbuk a skibi di ta masha ... Lesa mas
Boneiru por wak bèk riba otro eksitoso Bon Doet
KRALENDIJK- E isla di Boneiru por wak bèk riba otro Bon Doet eksitoso i ku hopi aktividat. E koordinadó di e kampaña, Roosje van der Hoek, a mustra su mes kontentu. Van der Hoek a mustra su mes kontentu tambe ku e koperashon di tur hende. "Huntu nos a ... Lesa mas


text:
Minister Dangui Oduber Den tercer cuartal di e aña aki lo bay digitalisa e proceso di haci peticion pa permiso
ORANJESTAD – Diahuebs mainta Minister di Turismo y Salud Publico sr. Dangui Oduber a tene un conferencia di prensa na unda e mandatario a anuncia algun cambio na caminda. Despues di basta ehercisio haci pa mira con por mehora e proceso pa asina por facilita e comerciantenan, pa nan por haya un servicio mas eficiente, pa asina haya nan permiso den un tempo mas corto.
Den cuadro di esaki Minister Oduber a anuncia cu den y di 3 cuartal di e aña aki henter e proceso pa haci peticion pa permiso lo bay wordo digitalisa caminda tur cos lo wordo haci online.
Manera ta conoci y segun e ley di LIMP ta Ministerio di Salud Publico ta esun cu ta encarca pa otorga diferente permisonan di hotel, bar & restaurant. Minister Oduber a splica cu henter e proceso pa haya permiso pa entre otro hotel, bar & restaurant lo bay wordo digitalisa.
E proceso di aplicacion online lo regarda
permisonan pa por opera: Hotel, Servicio All-inclusive, Koffiehuis, Societeit, Slijterij, Bierhuis, Logement/ Air BnB, Restaurant y Ice cream parlor.
Actualmente ta dura hopi pa haya un permiso pa motibo cu e peticion sea ta incompleto of falta algun informacion, e comerciante mester bay fisicamente na e departamento concerni. Tambe e burocracia ta wordo haci na un manera manual y esaki tambe ta trece un tardansa innecesario den e proceso pa haya un permiso.
Na momento e digitalisacion tuma lugar esaki lo bay beneficia e comerciante y tambe e departamentonan concerni (Brandweer, Dienst Warenkeuring en Hygiëne y Cuerpo Policial) pa nan cuminsa cu e proceso di evaluacion. E lo bay facilita henter e proceso caminda e comerciante lo por manda video y potret den e Plataforma, di e manera aki e departamentonan por evalua si e lugar, cushina, baño ta cumpli cu e rekisitonan pa por haya e permiso. E comunicacion cu e aplicante tambe ta bira mas facil y eficiente via email y si falta rekisito of si mester haci adaptacion por comunica esaki via e chat cu tin riba e web portal.
Minister Oduber a menciona cu unabes ta cla cu e parti di digitalisacion lo bay cuminsa cu e proceso pa desconecta e departamento di Dienst Warenkeuring en Hygiëne cu ta e departamento cu ta encarga pa haci e controlnan necesario conhuntamente cu Polis y Brandweer. E mandatario a trece dilanti cu ya caba a tuma un decision den conseho di miniter pa haci e departamento aki un sui generis di Gobierno.
E meta tras di esaki ta pa traha mas eficiente, trece mas transparencia, mehora e clima di haci negoshi na Aruba y por ultimo ta pa colecta tur e datosnan pa haya un bista amplio riba tur e permisonan cu tin den tur e categorianan. Pa asina por traha na un manera mas structura. Tambe pa coregi tur erornan cu tabata pasa den otorgamento di permiso, e mandatario a duna como ehempel hotelnan cu ta operando cu por ehempel 250 camber y tin permiso pa opera cu 150 camber.
Cu e cambionan aki Minister Dangui Oduber ta bay facilita e proceso cu e comerciantenan ta pasa aden, trabounan ta bay cana mas eficiente, ta bay trece mas control y ta bay crea un bista mas amplio den e aparato gubernamental a base di datosnan. Cu e cambionan menciona Gobierno lo por cumpli cu locual ta para den e landspakket.
Minister Oduber ta sigui demostra cu innovacion den gobernacion bo ta logra hopi cos.


text:
google.com, pub-5639114718427035, DIRECT, f08c47fec0942fa0
Skip to content
Un hotel manera Sandals na Kòrsou tin un impakto ekonómiko direkto pa nos isla i lo amplia e produkto turístiko ku nos ta brinda aktualmente.
Esaki lo yuda nos tambe pa atraé mas aerolinea direkto for di merka pa asina nos por yena no solamente Sandals pero tur hotel na Kòrsou.
Mi ke felisitá Sandals Royal Curacao en partikular i Pueblo di Kòrsou en general ku e gran logro aki.
KOMPARTI E NOTISIA AKI VIA / Share the news
Like this:
Like Loading...


text:
Senado hulandes a aseptá un moshon, dia 18 di yüni 2013, kaminda a pidi minister Plasterk pa ofresé Kòrsou yudansa pa mantené Isla riba nivel di maneho, ora Kòrsou lo pidi p’e. E petishon ei no a kristalisá.
Dia 13 di òktober aña pasá Parlamento hulandes a aseptá un moshon kaminda a rekonosé ku Hulanda, pa motibu di Shell, ta kokulpabel na e historia miserabel di problema ku medioambiente pa loke ta trata Isla (ku ya ta dura desenionan tras di otro). Tambe a pidi Plasterk pa aktua mas aktivo ku e mantenshon di maneho pa loke ta trata Isla. Pero Plasterk no tabata ke.
Dia 16 di febrüari 2016 Parlamento di Hulanda a tuma un moshon kaminda a konstatá mal maneho di Isla i violashon struktural di derecho humano kousá pa polítikanan pa loke ta trata Isla. Tambe a apelá ku Plasterkmester a sòru turtur pa baha e emishon shushou denter di tres luna. Opviamente esaki no a sosodé, manera SMOC a mustra públiko resientemente. Korantnan Extra, Antilliaans Dagblad ku Amigoe tambe a publiká esaki últimamente.
Dia 23 di mei 2016 Parlamento hulandes a disidí ku Plasterk mester saka un karta pa duna splikashon di ehekushon di e moshon di 16 di febrüari pasá, pa por reuní tokante e karta akí den parlamento riba 26 di mei. Bon mirá e moshon di 16 di febrüari ta e último moshon (mihó bisá ‘paso’) di parlamento pa Konseho di minister di Reino por eksigí pa mantené Isla riba nivel di maneho. Nota bon ku dia 23 di mei 2016 dosenas di siudadano kurasoleño tambe a hsi denunsia serka MP, pa motibu di kontaminashon di medioambiente.
Loke a maraviá nos ta ku minister presidente Whiteman a bisa den Antilliaans Dagblad di dia 24 (!) di mei 2016 ku Isla mester kuminsá refiná mas limpi for di e dia ei pa mengua molèster di e habitantenan. Pa logra esaki e ke aspetá apoyo ku Hulanda ta ofresé dia bieu kaba, manera SMOC a konsehá na 2001 (15 aña pasá) kaba. Di un banda esaki ta zona bon. Di un otro banda sinembargo ta un kasualidat mashá grandi ku netamente e dia ei Whiteman ta buska media pa publisidat di esaki. Ta di bèrdè e ke apoyo riba nivel di maneho pa respetá derecho humano di hende bibá na Wishi, Marchena, etcetera, for di su kurason? Òf e ta purba prevení un instrukshon atministrativo? Futuro lo siña nos.
Pa finalisá, awor ku aire mas limpi di bèrdat ta parse bira posibel, nos ta sugerí pa tira un bista den pasado resien. Pa alkansá hasi esaki SMOC a traha un factsheet.


text:
ORANJESTAD – Diabierna 28 di januari 2022, Julian Arango a defende su tesis exitosamente y a obtene su titulo den Bachelor of Arts. E comision di graduacion pa e defensa di e tesis aki a consisti di sr. Edward Erasmus, MA (presidente di e comision), dr. Luc Alofs (segundo evaluador) y Sra. Sharon Meijer, kende a fungi como tercer evaluador.
E tesis di Julian ta titula: “Corporate Social Responsibility and SMEs in Aruba: A Potentially Beneficial Practice to Overcome an Economic Crisis”.
Julian a haci un investigacion profundo pa evalua con empresanan chikito y mediano por beneficia di e practicanan di responsabilidad social corporativo (corporate social responsibility of CSR) durante periodonan di crisis economico. Julian su interes riba e tema aki a surgi entre otro, relaciona cu e impacto cu COVID-19 tabata tin riba nos economia y e actividadnan empresarial di negoshi na Aruba.
Cu e investigacion aki Julian kier a haci un contribucion na conocimento cu por yuda empresa descubri strategia nobo cu por beneficia nan operacion pero tambe cu por tin impacto positivo pa e comunidad di Aruba. E sectornan cu Julian a selecta pa investiga tabata empresanan den ‘wholesale’ y ‘retail’, sector hotelero, restaurant y ‘real estate’.
Julian a conduci un investigacion cualitativo y a base di entrevista cu diferente comerciante den e sectornan menciona el a colecta dato relevante pa su analisis. Durante e presentacion di e tesis Julian a presenta e resultadonan, pero tambe varios recomendacion cu sigur ta importante pa considera.
En corto e resultadonan di e investigacion ta indica cu conocemento di e concepto/topico di responsabilidad social ta varia entre esnan cu a wordo entrevista. Algun compania tin bon conocemento, pero otronan no ta mucho consciente di esaki. Tambe e investigacion ta indica cu companianan pa un gran parti ta envolvi den actividadnan caritativo (por ehempel haci donacion y actividadnan pa comunidad) y algun di nan ta ehecuta iniciativa cu impacto positivo pa medio ambiente, pero esaki ta hopi limita. Resultado di e investigacion ta indica cu companianan falta conocemento di oportunidadnan cu CSR (responsabilidad social) por ofrece y tambe di e diferente forma cu esakinan por wordo ehecuta den nan operacion.
A base di e resultado, Julian a propone diferente recomendacion, entre otro: introduci mas programa di concientisacion bou di empresanan pa cu e importancia di CSR, por ehempel cu sosten di IDEA. Tambe por stimula mas encuentro di NGO’s (fundacionnan caritativo) cu empresanan pa asina desaroya un mihor netwerk y den cual por intercambia informacion pa asina empresanan por sa cua tipo di iniciativa di CSR por haci impacto positivo. Otro recomendacion ta pa introduci un ministerio pa empresanan chikito y mediano cu por coordina proyectorelaciona cu CSR y tambe pa sector financiero (banconan) introduci interes mas abou riba prestamo pa empresanan cu ta participa den responsabilidad social corporativo.
Universidad di Aruba, particularmente e departamento di ‘Organization, Governance, and Management’, ta felicita Julian cu e logro aki y ta desea e tur clase di exito pa cu su futuro carera. Pa mas informacion riba e estudio OGM, bishita e pagina di web di Universidad di Aruba na http://www.ua.aw/OGM y e pagina di Facebook cual ta @UniversityofArubaOGM.


text:
Skèn outo
Hopi kaminda ta skèn outo. Pero tiki por interpretá e skèn korektamente tambe.
Ora skèn bo outo, e ta duna un code ku ta indiká den kua parti dje outo tin fayo. Podisé e code ta indiká fayo den bo transmission, pero nan no por splika bo presis kiko te problema einan. Bo mester sa lesa, interpretá i solushoná resultado dje skèn. I ta p’esei nos tei, aki na HATC!
Di kon ta bon pa skèn bo outo?
Prevenshon
Inspekshon regular pa chek kondishon general di bo outo ta prevení gastu imprevisto ku hopi bes no tabata ni nesesario.
Si por ehèmpel e skèn indiká ku coil mester kambia bo tin tempu ainda pa planeá ki dia bo ta kambi’e. Tambe bo por disidí si bo ta laga nos mes hasi esaki òf no.
No keda na pia!
Ku skèn regular ademas por bestèl piesa ku mester bin di afó na tempu, ya bo outo no ta keda pará.
'Storing'
Meskos ku den bo kòmpiuter di kas, por surgi fayo den esun di bo outo. Tin bo ta mira. Otro podisé no ta sende niun lus den bo dèshbort, pero e ‘storing’ nan aki ta slo e kòmpiuter i stroba bo outo funshoná optimal. Evitá esaki, laga nos hasi inspekshon maske ta un bes pa aña pa ‘clean’ bo ‘data network’.


text:
AUSTRALIA – Chai Maibert ta e nomber di e artista Australiano cu su obra ta consisti den haci cambionan extremo ariba su curpa. Su ultimo trabao a lanta bastante stof ariba rednan social ya cu e homber a dicidi di saca parti central di su horea, kedando cu’n aspecto bastante particular.
Segun e medio Ingles, Dialy Mail, Maibert na januari ultimo a biaha pa Suecia, cu e meta di wordo someti na e intervencion straño aki, cual tabata tin un caracter netamente estetico.
E cirugia a consisti di kita e zona di su conchi di horea, pa cual el a keda cu’n buraco di e tamaño di un duim.
Segun Maibert mes, e modificacion corporal aki ta no ta pone cu e ta perde su oido, es mas, e propio artista a bisa di ta scucha miho ora cu’n hende ta papia cun’e, di patras.
“Mi no mester di pone man tras di mi horea mas pa scucha miho, ademas mi ta sinti cu mi por scucha e zonidonan for di diferente direccion. Mi no ta bay keda sordo”, el a indica.
No obstante, e hecho aki di e hoben a wordo rechasa pa algun usuario cu a cometa cu e potretnan publica door di Maibert ariba rednan social.
Algun dokternan di KNO a indica ademas cu e conchi di horea ta e parti di e oido cu ta recoge e zonido cu despues lo biaha a traves di e canal auditivo te na e tambu di horea.
Nan a agrega cu e forma di e seccion ta clave pa e persona logra identifica for di unda e zonidonan ta bin. Capacidad cu Maibert lo no tin mas.


text:
Polis ta atvertí pa NO permití menornan di edat den fiestanan bailabel.
KOMUNIKADO DI PRENSA 271 /2022
31 mei 2022
Polis ta atvertí pa NO permití menornan di edat den fiestanan bailabel.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Ultimamente polis ta konstatá ku sierto frekuensia ku menornan di edat ta bishitá diferente
klupnan nokturno i otro establesimentu i/o sítionan di dibertishon kaminda no ta permití
menor presente.
Polis ta pidi tur persona ku tin un pèrmit pa organisá fiesta, pa tuma bon nota di e
kondishonnan den e pèrmit i tene na kuenta ku faltamentu of inkumplimentu ku e
kondishonnan aki, ta keda konsiderá komo aktua sin pèrmit.
Tur organisadó di evenemento mester tuma tur medida nesesario pa e aktividat no ta unu
ku ta tacha moralidat ni ta promové inmoralidat den ningun sentido di palabra.
Den kaso ku violá e regla aki, polis semper tin e outoridat pa para e aktividat
imediatamente.
Alabes Kuerpo Polisial ta referí na artikulo 51 insiso 1 i 2 di Ordenansa di Lei ku ta regla
Ordu Públiko, ku ta indiká ku ta prohibí pa sin pèrmit di Minister di Hustisia, permití
menornan bou di 15 aña di edat na fiestanan ku bailamentu, di kua un pèrmit pa
evenemento ta keda otorgá òf fiestanan públiko di kua ta kobra pa drenta.
Organisadónan di fiesta di bailamentu manera ariba menshoná, ta obligá na sòru pa
menornan bou di 15 aña no tin akseso na e fiestanan aki.


text:
Archive for June 2021
June 18, 2021
17 di juni Nacionnan Uni (UN) a declara dia di observacion pa e conscientisacion pa combati secura y suelonan degrada. Locual na Ingles nan a yama Desertification and Drought Day. Directie Natuur en Milieu (DNM) ta colabora cu e parti di conscientisacion riba e tema aki cu ta di sumo importancia mirando cu nos ta [...]
Read more >
June 9, 2021
Dia 8 di juni ta e fecha riba cual nos ta observa Dia Mundial di Oceano. E tema pa e aña aki ta toca e tema di e bida di oceano y e servicionan cu esaki ta brinda na humanidad. Ariba e dia aki un biaha mas pa di 2 aña Nacionnan Uni a tene [...]
Read more >
Scroll To Top
June 4, 2021
Dia 5 di juni, cual fecha Nacionnan Uni y mundo henter ta observa, ta Dia Mundial di Medio Ambiente (World Environment Day). E celebracionnan aki ta mas tanto un yamada riba mundo henter pa crea conscientisacion ariba temanan urgente di medio ambiente. Nos planeta tin retonan di medio ambiente cu necesidad di restauracion pa asina [...]
Read more >


text:
Lo bai inisiá ku trabounan di renobashon na sèlnan na warda di polis na Barber.
KOMUNIKADO DI PRENSA 315 / 2021
5 sèptèmber 2021
Lo bai inisiá ku trabounan di renobashon na sèlnan na warda di polis na Barber.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Próksimamente ta bai kuminsá ku trabounan di renobashon na e sèlnan na warda di polis
na Barber.
Teniendo kuenta ku e trabounan di konstrukshon aki ku lo keda inisiá pronto, ya kaba pa
algun siman, e sèlnan na e warda di Barber ta bashí, pues no ta wòrdu usá pa sera
detenidonan.
Ya kaba tur e detenidonan ku anteriormente tabata será na Barber a haña alohamentu na
otro kompleho i pa ku esaki a tuma tur e medidanan di prekoushon nesesario.


text:
Interkambio deportivo entre Boneiru i Kòrsou den waterpolo.
Interkambio deportivo entre Boneiru i Kòrsou den waterpolo.
Direktiva di Swim Club Orca Curaçao (Orca) ta partisipá ku dia 04 pa 06 di mart 2022 un delegashon di waterpolo, kategoria U12 i U14, di Orca ta bai Boneiru pa un interkambio deportivo ku Barracudas di Boneiru.
Despues di algu mas di dos aña pa e motibu ya konosi, e interkambio entre Kòrsou i Boneiru ta reanuda atrobe. E atletanan di Barracudas i di Orca ta ansioso pa bolbe enfrenta i trein ku otro. E meta ku e interkambio aki tin ta pa sigui desaroya e deporte di waterpolo na Kòrsou i Boneiru pa huntu e dos islanan aki por yuda otro den hisa e nivel di waterpolo pa Kòrsou i Boneiru por kompeti den region i internashonalmente i pa por ta mas kompititivo ahun.
Djabièrnè atardi 17.30’or pa 18.30’or i djadumingu mainta 09.00’or pa 10.00’or tin wega Kòrsou kontra Boneiru den kategoria U14 na Sea Pool i djasabra tin kwater wega miks, dos mainta 09.00’or i 10.30’or i dos atardi 15.00’or i 16.30’or i pa djadumingu merdia hunga un wega miks mas pa 10.30’or na Sea Pool.
Den e kategoria U12, tur e weganan ta miks. Esaki paso den e kategoria aki ta sinku atleta di Kòrsou so ta bai Boneiru i lo hunga un wega miks djabièrnè, kwater wega miks djasabra i dos wega miks djadumingu na Sea Pool. Tur e weganan di U12 ta na mes un orario di esunan di U14. Na tur e atletanan ta hunga 7 wega total den un fin di siman, esaki lo yuda hopi sigur sigur.
Direktiva ta kontentu ku e interkambio aki a kuminsa bèk, paso dia 25 pa 27 di mart Boneiru ta bini Kòrsou den e kategorianan U12 i U14, despues Kòrsou lo bai Boneiru dia 01 pa 03 di aprel den kategoria U16 i U19 i despues dia 08 pa 10 di aprel Boneiru lo bini Kòrsou den e kategoria U16 i U19.


text:
Durante fin di siman, Minister di Naturalesa, Sr. Ursell Arends a pasa un momento ameno di bishita na e finca di e cunukero Sr. Tirso Williams na Alto Vista.
Minister Arends a ricibi un recorido di e tereno y asina tambe ta intercambia idea, y cera conoci mas di cerca cu e reto y oportunidadnan cu tin pa agricultura local.
Colaboracion y comprension entre e partnernan local y sosten di gobierno pa haci e reformanan necesario ta keda un punto central pa eleva e siguridad di alimentacion di pais Aruba na 15% produccion local pa 2025.
Minister Arends kier gradici Sr. Tirso Williams pa su tempo y hospitalidad, y tambe su input riba diferente punto di interes pa tur agricultor local.


text:
Gobièrnu di Kòrsou ta introdusí sédula nobo ku nos propio identidat
[videopress YdDayP0J]
Gobièrnu di Kòrsou ta introdusí sédula nobo ku nos propio identidat
Geplaatst op 26 July 2021 dor di Ministerio Maneho di Gobernashon, Planifikashon i Servisio Públiko
WILLEMSTAD – Minister enkargá ku maneho di Gobernashon, Planifikashon i Servisio Públiko a risibí e promé ehemplar di e sédula nobo. E sédula nobo, despues di 11 aña ku Kòrsou a bira un pais outónomo den Reino, awor lo karga e nòmber di nos pais i su eskudo. Ademas e sédula nobo ta poseé e asina yamá “Machine Readable Zone” ku ta un banchi ku informashon kodifiká riba e tarheta for di kua elektrónikamente por lesa e informashon di e portadó. Dor di esaki, den futuro serkano, ta bira posibel pa biaha pa e islanan di èks Antias Ulandes usando e sédula. Miéntrastantu Departamentu di Asuntunan Públiko ta enkurashá siudadanonan pa sigui usa nan sédula aktual. Personanan ku mester apliká pa un sédula nobo òf di kua nan sédula a kaduká, lo risibí e vershon nobo di e sédula.
Minister Martina, durante su diskurso na e entrega di e promé ehemplar di e sédula, a bisa: “Awe, 11 aña despues ku nos a bira Pais Independiente den Reino, Kòrsou ta introdusí su sédula ku nos propio identifikashon. Aparte di e aspekto emoshonal importante akí, e sédula nobo tin benefisio práktiko na momentu ku nos biaha pa nos islanan ruman di èks Antias Ulandes.”
Un historial breve di nos sédula
Na aña 1965 a introdusí un tarheta di identidat pa siudadanonan di Antias Ulandes. Riba 23 di Mei 2002 a introdusí e sédula ku tamaño di un tarheta di krédito. Na mes momentu a ahustá e periodo di balides pa 5 aña en bes di 10 aña. Ademas, promé ku e tempu ei, e siudadano mester a bini ku su mes pasfoto na momentu ku mester a laga traha su sédula. Ora a introdusí e sédula nobo, e parti ei a keda adaptá. Kranshi mes a kuminsá saka e pòrtrèt.
Riba 26 di yüli 2021 a bolbe dal un paso importante pa loke ta trata desaroyo di nos tarheta di identifikashon. E tarheta ta karga nòmber i identifikashon di Kòrsou. E sédula ta kontené e film holográfiko, meskos ku ta e kaso pa e tarheta di reibeweis aktual. Un adelanto mas ta e informashon patras di e karchi (e asina yamá MRZ). Esaki ta brinda e posibilidat pa lesa e informashon di e siudadano elektrónikamente ora esaki ta biaha entre Kòrsou, Aruba, Boneiru i Isla’riba. Un di e motibunan ku a opta pa ahustá e diseño di e sédula i no introdusí un diseño kompletamente nobo, ta ku implementá un ahuste den e diseño tabata hopi ménos kostoso.
Remplaso di sédula
For di awor tur siudadano ku mester risibí un sédula lo risibí e vershon nobo. Esaki ta konta tambe pa personanan ku mester remplasá nan sédula. Sinembargo, ta pidi un-i-tur pa sigui usa nan sédula aktual si esaki no a kaduká i remplaso no ta nesesario. Kada siudadano lo risibí e sédula nobo na momentu ku e sédula aktual kaduká i ta nesesario pa remplasá e sédula ku esun nobo. Un-i-tur por sigui traha sita a traves di Bentana di Informashon òf sita.gobièrnu.cw pa apliká pa un sédula nobo i remplasá e sédula ku a kaduká.
INTRODUKSHON MINISTER ORNELIO MARTINA ENKARGÁ KU MANEHO DI MINISTERIO DI GOBERNASHON, PLANIFIKASHON I SERVISIO PÚBLIKO
Representantenan di Maneho di Kranshi,
Miembronan di prensa,
Demas invitadonan,
Bon siman,
Danki pa boso presensia awe, na e momentu ku nos lo kompartí un paso históriko pa loke ta trata desaroyo di nos identidat. Awe, 11 aña despues ku nos a bira pais independiente den Reino, Kòrsou ta introdusí su sédula ku ta karga nos propio identifikashon. Aparte di e aspekto emoshonal importante akí, e sédula nobo tin benefisio práktiko ku lo fasilitá biahamentu entre Kòrsou i nos islanan ruman di èks Antias Ulandes.
Permití mi felisitá e tim bou di maneho di Sra. Haddocks pa e bon trabou ku nan a realisá, pa awe nos sédula nobo por a bira un realidat. Tambe mi ke gradisí henter e tim pa e tremendo esfuerso ku nan ta hasi pa tur dia di nobo mehorá e servisio akí na Kranshi.
Manera mi a menshoná, nos tarheta di identifikashon nobo ta karga nòmber i identifikashon di Kòrsou.
E sédula ta kontené e film holográfiko, meskos ku e tarheta di reibeweis aktual. Un adelanto sigur ta e asina yamá Machine Readable Zone patras di e karchi, ku ta un banchi ku informashon kodifiká, den e mésun estilo ku nos pasport. Esaki ta brinda e posibilidat pa den futuro serkano, e siudadano su informashon keda lesá elektrónikamente ora e biaha pa nos hermano islanan.
A opta pa solamente ahustá e diseño di e sédula nobo, en bes di introdusí un diseño kompletamente nobo. Un di e motibunan ku a skohe pa esaki ta pasobra ahustá e diseño tabata ménos kostoso.
Nétamente esaki tambe ta pas den e espíritu di e tempu ku nos ta biba aden aktualmente.
Shonnan: E paso ku nos ta dal awe ta parti di nos herensha, ku a kuminsá na aña 1965 ora nos a introdusí un tarheta di identidat pa siudadanonan di Antias Ulandes.
Riba 23 di Mei 2002 a introdusí e sédula ku tamaño di un tarheta di krédito. Na mes momentu a hasi e periodo di balides 5 aña en bes di 10 aña. Promé ku e tempu ei, e siudadano mester a bini ku su mes pasfoto na momentu ke e mester a laga traha su sédula. Ku introdukshon di e sédula na 2002, e parti ei a keda adaptá. Kranshi mes a kuminsá saka e pòrtrèt.
Awe 26 di yüli 2021, nos ta dal un paso mas den desaroyo di nos tarheta di identifikashon.
For di awe, tur siudadano ku mester risibí un sédula, ta risibí un sédula nobo. Personanan ku mester remplasá nan sédula tambe lo risibí e vershon nobo di nos sédula. Ta pidi un-i-tur pa sigui usa bo sédula ku bo tin aktualmente trankil. Kada siudadano lo risibí e sédula nobo na momentu ku su sédula kaduká i ku e mester remplas’é. Laga nos sigui traha sita a traves di Bentana di Informashon òf via sita.gobièrnu.cw pa por apliká pa un sédula nobo i remplasá e sédula ku a kaduká manera ta nos bon kustumber.
Ku plaser mi ta risibí e promé sédula nobo na nòmber di pueblo di Kòrsou.


text:
(NLTimes) – 20 hende homber y 17 hende muhe di Hulanda a pasa e prome ronda di seleccion pa e European Space Agency (ESA).
Esaki ta mantene e personanan riba e rumbo pa bira astronauta. Casi mil persona a inscribi, nificando cu solamente 3.8 porciento di e cantidad aki a pasa e seleccion.
Lithuania tabata e unico pas cu un porcentahe halto di e candidatonan elimina. Dinamarca tabatin e porcentahe mas halto di cantidatonan cu a pasa e prome ronda di seleccion, cu 14.5 porciento te ainda den e careda.
Den total, 1,361 persona ta den e careda, incluyendo 831 hende homber y 530 hende muhe. ESA a publica e resultadonan pa cada pais e siman aki, cual a demostra cu Francia tin e cantidad di astronauta mas halto den e careda cual ta 404 den total. Esaki ta sigui pa Alemania cu 194, Reuni Uni cu 166 y Italia cu 159. Hungria y Romania ta e unico paisnan unda cu tin mas muhe cu homber den e careda.
ESA tin plan di revela e nomber di e astronautanan nobo den october. E personanan cu caba e careda cu exito lo bay International Space Station (ISS) y posibelmente tambe na un stacion espacial den bisindario di e luna.


text:
Hendrikstraat – Diahuebs mainta Morocho Supermarket a haya bishita di algun departamento di Gobierno.
Esaki ta relaciona cu inspeccion di productonan cu nan fecha lo por a vence y tambe si nan ta mantene nan mes na prijsnan di productonan stipula door di Gobierno.
Hunto cu polis, departamento di salubridad y di asuntonan economico a drenta e supermercado aki y a bin constata varios irregularidad.
Manera productonan cu a caduca basta tempo caba, pero asina mes e doñonan ta laga nan pa benta.
Otro cos tambe cu nan a nota tawata prijsnan halto of miho bisa prijsnan cu no ta cuadra cu loke gobierno a stipula, esaki varios supermercado ta hacie. Pues nan no ta importa loke gobierno stipula y nan ta pone prijsnan cu a nan ta haya ta bon.
Tur productonan cu lo a caduca a wordo confisca y propetarionan a haya un boet.
Semper pone bon tino ariba e fecha di vencemento ariba tur producto e por salba bo bida.


text:
Prome Minister Evelyn Wever-Croes:
SINDICATONAN NO TA DISPUESTO PA FORMA PARTI DI E COMISION FINANCIERO
Gobierno ta considera pa reuni cu sindicatonan cu si a expresa interes pa reuni
“E aña aki, e punto di salida di Gobierno ta pa por paga salario complete di empleadonan publico y semi-publico”
ORANJESTAD – Dialuna 10 di januari mester a tuma luga un reunion di e comision financiero riba e tema di recorte di salario. Gobierno di Aruba a extende e invitacion aki siman pasa na SEPPA, SPA, SADA, FTA y SIMAR, pa un reunion cu e comision financiero mirando cu constantemente sindicatonan ta referi cu nan no tin confiansa den e cifranan di Gobierno y cu nan no ta haya informacion. Sindicatonan a confirma cu nan no ta dispuesto pa forma parti di e comision financiero pa haya tur informacion, y pa fiha un posicion conhunto, na beneficio di e empleado publico, pa sigui negocia cu Hulanda.
Prome Minister ta lamenta cu e sindicatonan, den un carta manda dialuna, a indica cu nan no ta dispuesto pa forma parti di e reunion di comision financiero. Prome Minister ta sali for di e punto di bista cu ta hopi importante prome cu inicia cu negociacionnan, pa tur esnan envolvi, tin e mesun informacion y pa di eynan sigui negocia padilanti.
Basa riba e decision di sindicatonan pa no forma parti di e comision financiero, Gobierno di Aruba ta evalua pa continua cu e deliberacionnan financiero, cu e otro sindicatonan cu si a mustra interes. E intencion di e comision ta pa yega na un ‘standpunt’ conhunto, pa bay den negociacion cu Secretario di Estado nobo encarga cu asuntonan di Reino, sra. Alexandra Van Huffelen, Prome Minister a splica.
Mientras tanto, Gobierno ta contestando e cartanan di sindicato. Den nan carta di 5 di januari 2022, sindicatonan ta propone pa traha dos dia menos entrante 1 di februari 2022 pa asina compensa pa e parti di recorte di salario. Den su carta manda pa sindicatonan dia 5 di januari, Premier Wever – Croes a splica cua ta e posicion di Gobierno y a enfatisa cu sindicatonan ta na altura cu unilateralmente ningun empleado no por cambia su condicionnan y palabracionnan di trabou manera defini den su posicion huridico, sin consecuencia pa e empleado, sea ta den sector publico of sector priva.
Sinembargo Gobierno a indica na e sindicatonan cu Gobierno ta dispuesto pa considera e peticion di sindicatonan pa e empleadonan cu nan ta representa, traha menos dia ekivalenta na e 12,6%.
Den transcurso di dianan venidero, Gobierno di Aruba lo prepara e carta den cual lo papia di e proposicion aki, y splica su consecuencianan y e impacto cu e lo tin. Pa asina continua cu esfuersonan pa yega na acuerdo cu otro.
“Mi ta lamenta e posicion di sindicatonan SEPPA, SPA, SADA, SIMAR y FTA cu no kier dialoga. Consecuentemente ta sigui cu esunnan cu si kier sinta na mesa. Proximamente lo bay drenta den negociacion cu e Secretario di Estado nobo y p’esey ta importante pa tin un punto di salida. Pa e aña aki, e punto di salida di Gobierno ta, cu ora cu Aruba no ta depende di sosten di likidez mas, pa por paga salario di empleadonan publico y semi-publico completo. Y esaki ta e lucha cu nos lo sigui”, Premier Wever – Croes a termina bisando.


text:
Awe 19 di mart 2021 tin 386 kaso aktivo di Covid-19 na Boneiru. Tur kaso aktivo ta trata di hende di Boneiru. Di e 91 personanan ku a tèst ayera, 42 a resultá di ta positivo. 14 hende a rekuperá di Covid-19. Un persona a fayesé. En total tin 12 persona den hospital. Tin 9 persona hospitalisá na Boneiru. A transportá 3 persona pa hospital na Kòrsou. 5 personá ta haña kuido intensivo den hospital na Boneiru.
Ta importante pa ora bo tin keho bai tèst. Importante ta pa keda warda den karentena. No sali pa bo no kontagiá otro persona. Pa baha e sifra di kontagio ta importante pa mantené e reglanan di higiena. Tene 1,5 meter distansia i laba man ku awa i habon pa evitá kontagio ku e vírùs di corona.
Bo tin keintura, doló di garganta òf kualke otro síntoma relatá na Covid-19? Keda bo kas i yama 0800-0800. Mantené e instrukshonnan di higiena. Kome salú, drumi sufisiente i move regular pa hisa bo resistensia. Kuida bo mes i esnan rònt di bo.
- Biblioteka Nashonal Aruba ta organisá aktividatnan den fakansi grandi
- Kontrolaria General: gobièrnu i parlamentu no ta reakshoná riba petishonnan pa kòntròl ku nan mes a pidi
- Causeway Bridge na Sint Maarten tin problema pa sera bèk
- Kolegio ehekutivo i PDB tur dos lo konta tokante na biaha pa Hulanda riba djarason
- E aña aki atrobe hopi alumno a slag na SGB


text:
Tin hopi desaroyo ta bay tuma luga cu e brug nobo cu ta bay wordo traha pa loke ta e proyecto di Green Corridor y e momento a yega pa bay cuminsa corta e matanan di mangel, segun Jossy Kock di DOW ta splica.
Actualmente e contratista CISC, cu ta representa e compania Odinsa, ta bezig cu e construccion di e brug na Spaans Lagoen. E ta asina cu e ta basta avansa, y a yega na e punto caminda cu lo tin cu bay snoei paar di e mangrovenan cu tin cu ta bay stroba e construccion di e brug. Pa e motibo aki kier a laga pueblo sa cu ta bay den e proximo dianan, cuminsa corta e mangrovenan pa asina haci e parti ey liber pa nan por sigui cu e construccion di brug.
Cu ayudo di un experto for di Universidad di Wageningen, lo bin cu un plan con e matanan lo mester wordo corta y kico e contratista tin cu haci pa asina por construi e brug.
Tambe un compania local yama Ace, lo bay traha hunto cu e experto di Universidad di Wageningen, unda cu e compania aki lo bay tene e supervision diario e trabaonan cu ta wordo haci pa salvaguardia kico tin na mangel eynan. Es decir, conhuntamente cu e compania aki, a produci cierto reglanan na unda cu e contratista tin cu cumpli cun’e, pa asina no trece daño na e sitio.
Kock ta sigui splica cu lo bay cuminsa den e dianan aki pa snoei e mangrovenan y esey kier a trece dilanti pa pueblo sa cu esey lo bay tuma luga. E luganan lo bay ta banda di Franse Pas, na unda cu tin cu bay delinea precisamente locual kico ta bay wordo haci. Esey ta poni caba den documentonan na unda cu ta bay rehabilita un parti eynan pa asina tambe stimula e crecemento di mangrove. Ta asina cu den e prome parti cu ta snoei e mangrove, a ripara caba cu e mangrovenan a cuminsa bin bek, unda cu nan a cuminsa crece. Esey ta bon señal, y cu e mesun pensamento ey, ta bay snoei e di dos parti di e mangrovenan. Esaki ta e ultimo parti cu ta bay snoei. Despues di esey, no lo bay tin cortamento of snoeimento mas di e mangrovenan. Esaki ta e ultimo fase unda cu e ta necesariamente pa e construccion di e brug. A base di e midinan cu ta bin saca afo, a reduci e cortamento na un minimo cu ta posibel cu mester wordo corta.


text:
Gen Food Trading a ricibi un container di fruta fo’i Republica Dominicana. E container a yega carga cu awacati, mango grandi, patia, lechuga organico y nada di kimico. Esey ta importante ariba e asunto aki di Gen Food Trading.
Gen Food Trading a haya un container carga. Tambe por haya caha di banana na prijs di ganga, prijs bon fo’i Republica Dominicana. Nelson Speed Andrade a sigui bisa tambe nan a haya maishi, patia manera bala di futbol, lamunchi, mango. E frutanan aki cu a yega bo por haya nan na prijs di ganga. Pa haci pedido yama Gen Food Trading na 592-8298 of 592-8098.
Incluso den e cargamento a yega melon, lechuga Romano, banana y hopi mas. Asina ta tuma contacto cu Gen Food Trading y e prijsnan aki ta mas barata cu cualkier otro caminda. E importante ta cu nan no ta pasa den un proceso, e ta practicamente organico. Shen porciento organico, cosnan cu ta sali fo’i campo, e tereno cu nan ta cosecha y hinca den container, pa asina nan yega Aruba fo’i Republica Dominicana den tres dia. Nan ta saca fo’i su tereno, kita fo’i su mata y hinca nechi den caha, y mes ora trece Aruba p’e yega fresco fresco.
Yama Gen Food Trading na 592-8298 of 592-8098 y bo ta haya bo fruta fresco fresco, 100% organico, nada di kimico y na e miho prijs.


text:
Segundo Karta Habrí na nos Huesnan
MUNDU por skohe entre 3 alternativa awor. Kisas a skohe pa e segundo opshon kaba. Komo sea, resientemente Putin a pone e opshon nuklear riba mesa. Mester bisa aserka ku el a hasi esei DESPUES ku Merka a anunsiá ku nan lo bai stashoná armanan pisá na Polonia.
Kisas e krísis ekonómiko ta bin promé. Y kisas e Terser Guera Mundial lo resultá di esei. Nos no sa. Pero di kon no skohe konsientemente pa e terser opshon? Poder Hudisial tambe por skohe pa Kambio ainda.
HUSTAMENTE nos ta tuma ISIS na malu ku nan ta kometé krueldatnan horibel. Pero pensa. Ta realmente ménos kruel pa ataká hende ku ‘drones’? Y ki dia ISIS lo kuminsá manda ‘drones’ pa nos?
E guera na Irak tabata nesesario di bèrdat? E tabata un guera ‘legal’? Hecho ta ku no a haña Armanan di Destrukshon Masal. Y e konsekuensianan awor ta ISIS y miyones di migrante.
Y kiko Hungria ta hasi awor? Nan kier traha un trankera na frontera ku Sèrbia pa tene e migrantenan afó. Ken por pensa di un mihó ehèmpel di kombatí síntoma ku esaki?
Ta mas ku klaro ku ISIS ta e síntoma di un malesa soshal. Mòslemnan ta mira e inhustisia y a disidí di lanta guera. Den esaki nos NO ta duna nan rason, pero ta komprendibel sí. Nos ta ripití: “Mihó nos haña Guia di Korte ku Rebelion di Pueblo!”
Y ora ISIS ta bisa ku Mundu Oksidental (y Medio Oriente mes tambe, by the way) a kita for di e kaminda hustu y korekto, nan TIN RASON.
Un ehèmpel. Mundu ta gasta mas ku dos shen (200) bes mas tantu na defensa y arma ku Nashonnan Uní ta gasta na Mishonnan pa mantené Pas. Bo ta kere ku e Gòlpi di Estado sekreto di e ‘Militair-Industrieel-Media Complex’ lo por tin algu di haber ku esei? Presidente Eisenhower tabata loko anto? Òf boso tambe, nos Huesnan, a ripará algu akinan?
Y kiko nos mester pensa di tur e hendenan riku ku ta biba tras di muraya y trali? Naturalmente nos no ta di akuerdo ku ladronisia y robo. Pero, wak rònt di boso! Boso no ta mira e diferensia grandi entre riku y pober? Boso a kere ku esei lo por keda asina pa semper sin niun problema nunka? Òf boso a kere ku semper por paga algun hende pober pa protehá boso?
USA boso sintí! E rebeldenan di ISIS a fada y nan wowo a bira skur. Boso a kere ku por tira bòm numa, mata y heridá miyones di hende sin niun reperkushon nunka? Wèl. Awor boso sa e kontesta.
Nos ta kontra ISIS. Pero en bes di bòmbardeá nan, mester ofresé solushon polítiko-ekonómiko.
Demokrasia ta un sistema superior. Pa nada nos no kier pèrd’é. Pero demokrasia polítiko SO no ta solushon. Si na Egipto nan ta introdusí demokrasia, pero pueblo ta sigui yega kas blo bashí manera semper, ki balor demokrasia tin e ora ei?
HENDE mester haña mas sèn den nan saku! Pero si nos na Boneiru ta pidi derechonan soshal/ekonómiko igual, Hulanda ta NENGA di dun’é y boso, nos Huesnan, ta rechasá nos petishon dos biaha, husgando ku no tin nada diskriminatorio den e desigualdat aki.
E ora a yega pa nos tur KUMINSÁ PENSA. Y boso, nos Huesnan, tin e kapasidat y silensio pa pensa riba e kosnan aki. Hasi’é anto!
Y boso tin e poder estatal nesesario tambe pa por intervení den komunidat. Oportunidatnan pa hasi esei lo presentá nan mes. Kasonan lo wòrdu hibá. Pero mester ripití: “Si boso ta sigui laba man, OTRONAN lo NO intervení tampoko”.
Pasobra polítika ta kompletamente pegá. Prinsipio y balornan NO ta guia komunidat mas. Ta kudisia y manipulashon ta guia. Ta rikunan ta dirigí polítika, si nos tin suerte. Òf ta mafia mes, si nos tin mala suerte.
ESAKI ta e segundo Karta Habrí dirigí na Poder Hudisial. Kualkier persona inteligente por mira ku Mundu ta riba un ruta dirèkt pa desaster. Nos ta purba stimulá Poder Hudisial pa aktua na un forma mas asertivo den kasonan kontra gobièrnu.
Kisas ISIS lo no lanta na Mundu oksidental e ora ei. Awe ta 14 di yüli 2015. Kiko tabata e kousa di e Revolushon Franses atrobe?
Bonaire, 14 yüli 2015
Michiel Bijkerk


text:
Conseho relata na Kehonan di Compania y Garashi di Auto
Dienst Huur en Consumentenzaken (DHC) ta trece e siguiente articulo dilanti basa riba cifranan di keho pa cu aña 2018. A observa pa cu aña 2018 e categoria cu a recibi e porcentahe mas halto di keho tabata “Auto y Garashi”. Sinembargo, mester menciona cu despues di a ricibi kehonan, mayoria di compania di auto y garashi a sa di coopera cu DHC y resolve e kehonan exitosamente. DHC kier trece consehonan pa minimalisa e posibilidad cu algo lo bai robes ora ta trata di compra, drechamento of garantia di auto y con e consumido por percura pa e ta fuerte para si algo bai robes toch.
Siguintemente lo duna conseho riba aspectonan specifico cu a manifesta nan mes den kehonan ricibi na DHC. Den comienso ora ta trata di un acuerdo di compra e cumprado ta paga (na tempo) un prijs y e bendedo ta entrega un product en cambio, asina pasando e propiedad over na e cumprado. Hopi biaha ora ta trata di drechamento di auto esaki ta un poco diferente. Mayoria di biaha e ta un combinacion di un acuerdo di compra y un acuerdo di servicio, caminda cu e garashi di auto ta drecha e auto pa un prijs y alabes ta cumpra of bestel e piesanan cu ta necesario.
Tip 1: (Palabracion y acuerdo nan por escrito)
Palabra por escrito kiko specificamente lo drecha y cua ta e piesa nan specifico cu ta nesecario pa cu esaki. Semper ora ta trata di cambio di piesa, exigi pa entrega e piesa biuew bek despues cu termina e trabou. Tambe ta importante pa stipula un fecha por escrito cu e trabou lo mester ta completa. Si ta posibel, lo ta consehabel pa na momento cu ta entrega e auto pa laga hasi un analisis completo di e auto y raporta esaki por escrito. Palabra di antemano por escrito cu cualkier trabou extra cu ser constata despues di e palabracion inicial mester un confirmacion por escrito di e consumido prome cu por eherce e trabou extra. Ta conseha pa no hasi acuerdonan verbal paso ta mas dificil pa prueba despues cu tabata tin un acuerdo.
Tip 2: (Periodo di entrega keho)
Semper ta consehabel pa entrega keho asina cu constata algo robes y entrega e keho por escrito preferibel via post, compania di entrega of e-mail. Tin biaha no ta asina simple pa determina un fecha di completacion, por ehempel: Kisas e piesa cu a bestel a dura mas largo pa yega Aruba cu a premira of kisas e no ta den stock actualmente, kisas e trabou a dura mas largo cu a spera. Den tur caso ta importante pa sa cu e consumido no por apela cu locual a wordo entrega no ta conforme e acuerdo, si e no avisa e bendedo of mecanico di e inconformidad mas liher cu ta posibel despues di a descubri esaki of rasonablemente lo por a descubri esaki. Den caso cu e bendedo of mecanico a declara explicitamente cu e piesa of servicio lo tin di cierto propiedadnan y ta resulta cu esaki no ta asina, of den caso cu e bendedo of mecanico tawata sa of por tawata sa di cierto factornan cu ta relaciona cu e inconformidad pero a keda sin informa e consumido di esaki, e aviso di inconformidad dor di e consumido mester sosode mas liher posibel despues cu a descubri e inconformidad. Si bo persona laga bo auto pa mas cu 2 aña na un garage di auto sin avisa pa medio di carta y si nan bisa bo pa busce y bo no cumpli, nan por bai over na cobra bo persona pa warda e auto pabo.
Tip 3: (Recibo)
Semper ta consehabel pa exigi un recibo ora ta trata di cualkier compra of servicio. Den caso di drechamento di auto esaki mester extra atencion. Ora ta trata di drecha auto of ta autorisa e garashi pa cumpra/bestel piesanan di auto, mester zorg pa riba bo recibo ta para specificamente kico a drecha of kico a cumpra. Si riba bo recibo ta para solamente e suma final y un discripcion cu no ta suficiente, esaki lo por ta den bo desbentaha ora problema surgi.
Tip 4: (Garantia)
Nos ta conoce 4 tipo di garantia. “fabrieksgarantie”, “winkelgarantie’, Wettelijke garantie y Bijgekochte garantie”. Garantia di fabrica hopi biaha tin un periodo di 1 pa 2 aña. Esaki ta e garantia cu fabrica ta pone riba e producto. Segun ley si e fabrica no ta situa na Aruba, e compania cu ta importa e product ta esun cu ta keda responsabel pa e producto. Garantia di tienda ta e garantia cu e tienda/compania mes ta pone riba e producto. Garantia legal ta garantia cu ta regla pa ley. Garantia legal kiermen cu e consumido tin e derecho riba un producto bon. Si e consumido a uza e producto na un manera normal y toch e producto ta mustra un defecto cu no ta causa dor di e mal uza di e consumido, e compania mester drecha of cambia e producto. Por ultimo nos ta haya e garantia adicional, esaki ta un garantia cu hopi biaha e consumido mester paga pe. E garantia aki no ta necesario ora ta trata di producto defecto. Unico ora cu por conseha pa cumpra garantia adiconal ta si e garantia ta brinda e consumido mas derecho cu e garantia legal.
Den bo proceso di selecciona un auto nobo pa cumpra, semper tene cuenta cu garantia. Nos por conseha bo persona pa purba di uza e garantia di fabrica como guia. E motibo pa cu esaki ta pasobra companianan hopi biaha ta cumpli cu e garantia di fabrica mas lihe cu garantia legal of garantia di tienda. Sinembargo, mas balor y calidad e auto of piesa tin, mas largo esaki mester funcciona sin problema segun ley. Si bo ta di opinion cu bo auto of piesa no ta conforma e acuerdo, tuma contacto cu e a garashi di auto y trata hunto di yega na un solucion. Si tin cualkier duda, pregunta of mester di intermediacion of conseho legal, por fabor tuma contacto cu nos departamento pa asistencia.
Na e articulo aki bo no por adkiri derecho, pero pa mas informacion riba leynan cu ta trata derecho di consumido, haci un keho of registra un abuso contra consumido yama of pasa personalmente na Dienst Huur- en Consumentenzaken na Wayaca 33, tel: 5829914, bishita nos website: www.dhc.aw, “like” nos of conta un anecdota riba facebook, sigui nos via twitter of e-mail nos na This e-mail address is being protected from spambots. You need JavaScript enabled to view it..">This e-mail address is being protected from spambots. You need JavaScript enabled to view it..